Lantalde osoaren antzera, AIZU!k abenduan beteko duen urtemuga ospatzeko prestaketa lanetan topatu dugu Eñaut Mitxelena (Errenteria, 1976), AIZU! aldizkariaren koordinatzailea. Esku artean duzuen zenbaki berezia eta Durangoko Azokarako mahai-ingurua edota irakurleei eskaini nahi dieten beste zenbait sorpresa prestatzen: “Irakurleak dira gure arnasa, eta 40. urtebetetzean zer edo zer berezia eskaini nahi diegu, jakin arren esker on guztiak gutxi izango direla haiengandik jasotzen dugunarekin alderatuta”. M. Egimendi.\n1981eko Durangoko Azokan jaio zen AIZU!, baina urte osoa daramazue ospatzen.\nOspakizuneko une nagusia orain izango da, orain beteko baitira 40 urte AIZU!ren 0 zenbakia Durangoko Azokan aurkeztu zutenetik. Nolanahi ere, urte hasieratik saiatu gara urteurrena girotzen. Hilero, AIZU!ren historiako pasarte garrantzitsuenak jaso ditugu aldizkarian, oraingo irakurleek ere nondik gatozen jakin dezaten. Irailean, gainera, aldizkariaren eta webgunearen diseinu berriak aurkeztu genituen. Orain, zenbaki berezia plazaratu dugu, eta hil honetako lehiaketan sari gehiago banatuko ditugu, datorren hilean zozketaren bat egingo dugu... Eta Azokan ere izango gara, noski.\nUrteurrena joango da, baina aurten egindako hainbat lan, ordea, ez.\nHala da. Adibidez, aldizkariaren eta webgunearen itxura aldatu dugu. Batetik, aldizkari irakurterrazagoa eta erakargarriagoa egin dugu, hizkuntza oraindik ongi ez dakiten irakurleek ez dezaten nagirik izan irakurketari heltzeko. Bestetik, webgunean eskaintza digitala hobetzeko eta indartzeko urratsa egin dugu. Izan ere, orain arte, webgunea paperekoaren erakusgarria zen; orain, berriz, osagarria izango da.\nHarpidetza digitala ere berria da AIZU!n, ezta?\nBai, hori ere jarri dugu martxan, egungo kontsumo ohiturei erantzutearren. Gainera, aurrerantzean hobekuntza gehiago egiteko atea zabalik utzi dugu, esparru digitalaren garapena ezinbestekoa baita. Finean, hilero-hilero produktu hobea eskaintzea da gure helburua, betiere aldizkariaren xede nagusiaren mesederako, jakina.\n"Hobekuntza gehiago egiteko atea zabalik dago, esparru digitalaren garapena ezinbestekoa baita"\n"Gure aitortza eta esker ona, AIZU! sortu, eta40 urtean AIZU!n lan egin eta idatzi duten guztiei"\nAldizkariaren hasierako helburuak eta oraingoak berak dira?\nEuskara ikasleen aldizkaria izateko asmoz jaio zen. Bai hasieran bai 1983an AEKrekin bat egin zuenetik, xede berari eutsi dio: euskara errazean idatzitako aldizkaria egin, euskara ikasten ari direnek euskaltegitik kanpo hizkuntzan trebatzen jarraitu ahal izateko. Horrekin batera, zubi lana ere egin nahi dugu, euskara ikasleek euskal kultura ezagutu eta euskarazko komunikabideetara jo dezaten.\nBeste 40 urte betetzeko prest?\nGogorik ez zaigu falta! Euskara ikasleen aldizkaria da AIZU!, eta euskarara hurbiltzen den ororen bidelagun ona izateko lanean jarraituko dugu. Horretarako, gure eskaintza hobetzen jarraituko dugu, paperezkoa zein digitala. Hain zuzen, eraldaketa digitala izango dugu erronka nagusia. Mundua abiadura bizian eraldatzen ari da, eta hedabideon munduan are agerikoagoa da: kontsumo ohitura berriak daude, paperezko prentsa gero eta gutxiago irakurtzen da...\nHori guztiari erantzutea ez da erraza izango...\nEz. Horregatik, euskarazko hedabideok sendotzea ezinbestekoa izango da, erakundeen babes handiagoa lortuta, besteak beste. Horretan ere badugu zer egin. Adibidez, Hekimen euskal hedabideen elkartearen bidez ari gara lan horretan. Askotan, batuta gehiago lor daitekeela ahazten zaigu! Eta badira eskutik helduta egin beharreko egiteko ugari: hedabideon finantzaketa egonkortu, eraldaketa digitalari aurre egin, elkarlana sustatu...\nIrakurleak edo erabiltzaileak dira zuenak?\nGure ustez, AIZU! irakurtzeko eta erabiltzeko aldizkaria da: ariketak eta denbora pasak ere eskaintzen ditugu, eta aldizkaria euskara eskoletan lantzeak aukera ugari ematen ditu ikasitakoa praktikan jartzeko. Horretan, ezin dugu ahaztu euskara irakasleek eta ikasleek egiten duten ahalegina. Haiek ditugu xede, baina baita gure akuilu eta motor ere. Jaso ditzatela gure aitortza eta esker ona, AIZU! sortu, AIZU!n lan egin eta idatzi duten, eta AIZU!ren deiari arreta handiz erantzun izan dioten guztiek bezala. Haiek gabe, ez ginateke eta ez gara izango deus.\nAldizkariak pairatuko al du gizakiok 40 urte betetzen ditugunean jasaten dugun krisia?\nTira, euskarazko hedabideontzat krisi hitza, tamalez, ez da batere arrotza. Hobe esanda, euskarazko hedabideok ia etengabeko bidaidea dugu krisia: baliabide nahikorik eza, lan baldintza eskasak... Horrela ibili izan gara beti. Nolanahi ere, ez dut uste AIZU!ri bere 40 urteek krisirik eragingo diotenik: helburu argiak, urratu beharreko bide berriak, gogo eta indar handiak...\nHalere, onena aldizkariari berari galdetzea, ezta?\n“Kontsumitu euskarazko hedabideak!”\nBada, AIZU!ri ez diogu krisi zantzurik sumatu. Pozik dago aldizkaria, 40 urte behin bakarrik betetzen direlako eta jantziak estreinatu dituelako. Batez ere, etorkizunari begira dago itxaropentsu: “Erronka handiak ditugu aurrean, gure koordinatzaile txit serio horrek azaldu duenez. Hortaz, zer krisi eta zer arraio!”. Alai Zumeta.\nGazte garaia faltan botatzen duzu?\nEz, pozik eta harro nago naizenaz, eta izan naizenaz. Izango naizenari erreparatzen diot: desagertu egin nahi dut, horrek Euskal Herri euskalduna dugula esan nahiko duelako. Halere, bitartean, hiletik hilera aldizkari hobea izaten jarraituko dut. Tira... egiari zor, gazte garaiko gauza baten hutsunea bai sentitzen dut: AIZU!ko tukanaren moko zorrotza!\nGatza eta piperra falta zaizkio egungo AIZU!ri, ala?\nOrduan, lotsagabeagoa nintzen. Tukanak berak ere gandor tente askoa zuen. Natur dokumentalak ikustea gustatzen bazaizu, jakingo duzu tukan gehienek ez dutela gandorrik. Beraz, nire lagunaren gandorra haren izaera punkaren ondorioa zen. Egun, badirudi gandorra ez dagoela boladan...\nAEKn daramazu ia bizitza osoa.\nBai, txikitan, gurasoek nire zaintza AEKrekin partekatu zuten. Badakizu, bizimodu egonkorragoa eskaini nahian edo... Egia esan, pozten naiz, AEKren euskaltegi eta ikasle piloa ezagutzen hasi nintzelako. Irakurtzen eta erabiltzen nindutenak euskaraz gero eta hobeto aritzen zirela ikustea zoragarria izan da.\nIrakurtzeko ez ezik, erabiltzeko aldizkaria ere bazara.\nJakina! Irakurtzeaz gain, nirekin ariketak egin daitezke, euskaltegian ikasitakoa praktikan jarri, euskaltegiko eskoletan baliatu... Ikasleei eta irakasleei, irakurle guztiei, oro har, aukera bat baino gehiago ematen diet.\n40 urtean asko aldatu zara.\nPentsa! Hasieran, eskuz egiten ninduten, digitalizazioa kasik zientzia fikzioa zen, gizartea ere asko aldatu da... Eta ziur h-rekin idazten zen! Euskararen kontrako jarrera eta mezuak izan ezik, zer ez da aldatu?\nBakarra zinen sortu zinenean, bakarra zara egun ere?\nEneeee! A zer dokumentazio lana zurea! Bekaduna ez zara izango, ezta? Eusko Jaurlaritzako Helduen Alfabetatze eta Berreuskalduntzeko Erakundeak hilabete lehenago argitaratu zuen HABE aldizkaria, hura ere euskara ikasten ari zirenentzat. Hark 2011n utzi zion paperean argitaratzeari, eta orain ni naiz horrelako bakarra paperean, baina, zorionez, euskarazko hedabideak ugariagoak dira egun. Hori bai, gehiago behar ditugu, pantailak euskaraz ikustetik hasita.\n40 urte barru, zer?\nEz naiz iragarlea, hori gure astrologoari galdetu! 40 urte barru, auskalo! Baina ezin ahaztu euskararen egoera oraindik ez dela nahiko genukeena, eta euskal hiztunen eskubideak maizegi urratzen direla edo, zuzenean, ez direla kontuan hartzen. Beraz, euskaldunok badugu zer egin. Elkar hartuta erantzun behar diogu egoerari. Eta euskarazko aldizkari bat eskuan bada, hobe!\nJantzi berria estreinatu duzu urteurrenaren karietara. Gustuko duzu?\nZaharra gustuko nuen arren, banuen aldatzeko ordua. AIZU!ko erredakzioko kideek adabaki batzuk jarri izan dizkidate, polit askoak, baina bestelako itxura nahi nuen, modernoagoa. Eroso nabil arropa berriekin. Hala ere, irakurleak eroso sentitzea da garrantzitsuena.\nEuskara ikasteko gomendio bat? Kontsumitu euskarazko hedabideak!\nZergatik? Besteak beste, talde mediatiko handien ahots ia bakarrari iskin egiteko ezinbestekoak direlako!\nBiharko egunkarian irakurriko nahiko zenukeen berria? AIZU! aldizkariak erretiroa hartu du.\nLabur esanda, nolakoa da AIZU!? Aldizkari txukun, interesgarri, dibertigarri, erakargarri eta erabilgarria, kar-kar!\nIkasle batzuek ez zaituzte gustuko izango... Ogitartekoa biltzeko erabil ditzakete nire orrialdeak! Erabilera instrumentala, kar-kar!\nHortaz, galdera hori irakurleei egin beharko!\nAsko erabiltzen duzu AIZU! eskolak prestatzeko?\nBai, dezente. Alde batetik, mintzamena lantzeko, hainbat atal: zokomiranak, Ika-mika... Bestetik, Ez da hain fazila ere askotan erabiltzen dut: Galde debalde elkarrekin irakurtzen dugu beti. Eta, sarri, gurutzegrama eramaten diet ikasleei eskola hasteko ariketa gisa, baita atsotitzarena ere. Erreportajeak ere maiz baliatu izan ditut, lanketak prestatzeko eta hizkuntz atalak errepasatzeko, mintzamenerako...\nNolako ekarpena egiten die aldizkariak irakasleei?\nAldizkariak ona du ikasleentzat oro har euskara errazean idatzita dagoela; horrek material erreala eskolaratzeko aukera zabalagoa izatea ahalbidetzen digu irakasleoi. Gainera, gaiak ez dira hain teknikoak edo sakonak, gaiari buruz ezer ez dakien ikasleak ere ulertzeko moduko euskara erabiltzen baita. Askotan, irakasleok traba horrekin topo egiten dugu: material erreala nondik atera, non topatu oso zaila ez dena. Bada, AIZU!k lan hori errazten digu.\nIkasleek, askotan, beldurra izaten diote euskarazko prentsa irakurtzeari, ulertuko ez duten sentsazioa dutelako. AIZU! aldizkariak uste hori ez dela benetakoa erakusten die, prentsa idatzia ulertzeko gai izan daitezkeela, alegia. Nolabait, bestelako egunkariak eta aldizkariak irakurtzera animatzen ditu.\nNolako harrera du AIZU!k zure ikasleen artean?\nBetidanik izan du oso harrera ona; agian, ni neu oso zalea naizelako. Aldizkariari, euskaltegira iritsi berritan, beti eskaintzen diot denbora tartetxo bat, eta interesa erakusten diet. Beraz, ezaguna dute, eta gehienek irakurtzen dute, gehiago edo gutxiago.\nSol Nolasco Etxeberria\nNoiztik zara harpideduna eta nola ezagutu zenuen AIZU!?\nEz naiz oroitzen, baina aspaldi izan zen... Durangoko Azokan, uste dut.\nZergatik egin zinen harpidedun?\nAldizkari ona iruditu zitzaidan. Garai hartan, ikasten ari nintzen, beti bezala, eta euskaraz irakurtzea ona zela pentsatu nuen.\nZer da aldizkarian gehien gustatzen zaizuna, beti irakurtzen duzun hori?\nElkarrizketak dira gehien gustatzen zaidana. Liburuen eta diskoen berri ematea ere eskertzen dut. Oro har, aldizkaria oso ona iruditzen zait. Edukiak askotarikoak dira eta oso ondo daude euskaraz ondo ez dakigunontzat. Biloba txikia zenean, hitz jokoak egiten genituen elkarrekin.\nAldatuko zenuke zerbait?\nEzagutzen zenuen AIZU! euskaltegian hasi aurretik?\nEuskaltegian hasi aurretik, ez nuen AIZU! aldizkaria ezagutzen, baina euskaltegian 3 urte daramatzat eta hilero jaso izan dut. Beti, gehiago edo gutxiago eta denbora dudanean, gustura irakurtzen dut.\nZer gustatzen zaizu gehien?\nGizarte eta kultura erreportajeak. Komikiak, denbora pasak eta gramatikari buruzko azalpenak ere gustuko ditut.\nDena gustatzen zait, baina gutxien horoskopoa, Belarrion eta Ilustratu atalak irakurtzen ditut. Hala ere, berri motzak direnez, gehienetan irakurtzen ditut, gai interesgarriak azaltzen direlako.\nErabiltzen duzu euskaltegitik kanpo? Nola?\nNormalean, etxean izaten dut, eta denbora daukadanean irakurtzen dut. Batzuetan, mintzasaiorako gaiak ere ateratzen ditut aldizkaritik. Interesgarria iruditzen zait, aldizkariak egungo gaiei buruz hitz egiten duelako, kultura, gizarte gaiak, bitxikeriak... Gehienetan, artikuluak interesgarriak izaten dira.


azaroa, 2011 | Eingo al deu?\nGizonezkoek egunean 19 aldiz pentsatzen dute sexuan\nEgun osoa sexuan pentsatzen ari dira gizonak, estereotipoen arabera. Ohioko Estatuko Unibertsitateko ikertzaile talde batek frogatu duenez, gizonezkoek sexuan emakumeek baino gehiagotan pentsatu arren, beste beharrizan fisikoekin ere hala gertatzen dela, esaterako, janariarekin eta logurarekin.\nKaleko mitoaren arabera, gizonek zazpi segundotik behin pentsatzen dute sexuarekin lotura duen zerbaitetan. Esna dauden hamasei orduetan 8.000 bat aldiz pentsatzea da hori. Ikerketak zeharo gezurtatu du mitoa; azterketaren arabera, batez bestez hemeretzi aldiz bakarrik pentsatzen dute eta emakumeek, aldiz, hamar aldiz.\nEz da hori guztia, ordea. Orokorrean, gizonek gehiago pentsatzen dute janarian emakumeek baino (hamazortzi aldiz egunean, hamabosten aurka) baita lo egitean ere (hamaika, zortziren aurka). Horrela, esan daiteke gizonezkoek antzerako maiztasunaz pentsatzen dutela behar sexualetan eta janarian.\nBi sexuetako 18-25 (sexualitatearen gorenean daudenean) urteko ikasleen artean egin zuten ikerketa. Parte hartzaileei kontagailu bat eman zieten eta botoia sakatu behar zuten, egokitu zitzaien gaiarekin zerikusia zuen zerbaiten inguruan pentsatzean (batzuei sexua, besteei janaria eta gainerakoei logura).\nKategoria 1 30 azaroa, 2011 egilea Alaitz Artozabal.\nZein da sexuarentzat egunik onena?\nOsteguna da sexu harremanetaz gozatzeko egunik onena. Hala dio London School Of Economicseko ikertzaile talde baten azterketak. ISO 8601 arauaren arabera, astearen erdiko eguna denean, ostegunean, alegia, gizonezkoen eta emakumeen hormona maila parekatu egiten da.\nZer dela eta hori? 24 ordu inguruko erloju biologikoa dugu gizakiok. Zelula mailako sistema da hori. Algek ere antzerako barne sistema bat daukate Cambridge eta Edinburgoko unibertsitateen ikerketen arabera.\nOstegun goizetan testosterona eta estrogeno mailak beste momentu batzuetan baino ia bost aldiz altuagoak dira. Iratzargailua goizago jarri eta norekin aprobetxatu baldin baduzu, etxetik beste egun batzuetan baino zoriontsuago irtengo zara.\nKategoria 1 25 azaroa, 2011 egilea Alaitz Artozabal.\nZer begira ari haiz?\n“Eyetracking ” teknikaren bidez eta Photoshoparen laguntzaz, Zeelanda Berriko ikertzaile talde batek gizonei emakumeen zein atal interesatzen zaien aztertu du.\nLehenengo lekuan, nola ez, bularrak daude. Ikerketan parte hartu zuten gizonezkoen artean, %44,8k lehen begiratua titipuntei egin zien. Hala ere, mitoa beti ez dator bat errealitatearekin. Titi oso handiak baino nahiago dituzte gizonek ertainak (txikiegiak ere ez, jakina).\nTitipunten koloreak ere badu garrantzia dirudienez. Argiek ez dute arreta askorik erakartzen, beltzaranek gehiago eta ilunek gizonak txoratzen dituzte.\nHurrengo postuan dago gerria. Emakumearen atalik sexyenetakoa da eta gizonezkoen %36ren arreta bereganatu zuen.\nPubisari dagokionez, ikerketan behintzat ez zuen arrakasta handirik izan. Hirugarren postuan dago begiraden rankingean, %11rekin.\nAurpegia garrantzitsua da zalantza gabe; ez, ordea, gorputzaren beste atal batzuen beste. %5,5ren arreta besterik zuten jaso.\nIzterrak ia oharkabean pasatu ziren ikerketan, izan ere, gizon batek bota zien begia. Lehen begiradan ez zuen inork arreta jarri oin eta hanketan. Gizonezkoak hasiera batean ez lirateke konturatu ere egingo emakumeek oinak moztuz gero.\nKategoria Bitxikeriak 23 azaroa, 2011 egilea Alaitz Artozabal.\nSexua izan ostean emandako hitzaldiak, eraginkorragoak\nJendaurrean hitz egin behar duzuen bakoitzean izerdi-patsetan jartzen zarete? Ahotsa dardarka hasten zaizue? Argi dago sintoma hauek izaten dituzten pertsonentzat oso zaila dela jendearen aurrean hitz egitea. Askotan urduritasunaren edota beldurraren ondorioz, estutasun momentuak pasatzen ditugu.\nHorren aurrean, Eskoziako Pasleyko Unibertsitateko psikologo batek (Stuart Brody) konponbidea zein den azaldu du. Honen esanetan, mikrofono aurrean jarri aurretik sexua praktikatzeak urduritasuna alde batera uzten lagunduko digu.\nHalere, Brodyk egindako ikerketak erakusten duenez, ez du edozein sexu praktikak balio nerbiori aurre egiteko. Sarketa da kasu honetan, praktikarik eraginkorrena, larrua jotzean kanporatzen den “oxitocina” izeneko hormonak efektu lasaigarria baitauka.\nGainera, sexu-harremanak mantentzeak odol-presioa kontrolatzen laguntzen du.\nKategoria Aholkuak, Bitxikeriak, etiketak hitzaldia, sexua, 22 azaroa, 2011 egilea Alaitz Artozabal.\nDuela gutxi semenak eta zakilak izan ditzaketen zaporeei buruz hitz egin genuen “Eingo al deu” sexu blogean eta gaurkoan baginaren zaporea izango dugu mintzagai.\nArgi dago baginak hartu ohi duen zaporea ez dela oso atsegina izaten. Nahiz eta emakumea garbi egon, baginak beti hartzen du zapore nahiko garratza. Halere, neska bakoitzaren baginak zapore ezberdina izaten du. Lubrifikazioak, adinak, izerdiak, dietak eta sexu osasunak adibidez, zerikusia dute honetan.\nBaginan infekzioren bat izateak, besteak beste, zaporea garraztu dezake. Baina, horrez gain, dietak eragin zuzena izaten du. Kipulak, berakatzak eta zapore “biziak” dituzten jakiekin gustu ezatseginagoa lortzen da, frutekin eta elikagai naturalekin, aldiz, zaporea gozoagoa da.\nKategoria Bitxikeriak, Eguneko informazioa 21 azaroa, 2011 egilea Alaitz Artozabal.\nMutil bati eskurik gabe orgasmoa eragiteko sei era\nMihiarekin, ilear ekin, titiekin, oinekin… Gizon bat bero-bero jartzeko teknikez jabetu zaitez; hori bai, eskuak erabili gabe! Atariko jokoek izan ditzaketen eraginkortasuna pentsa baino handiagoa da.\n1. Zure mutil-lagunari belarria miazkatzen diozunean txoratzen bada, garondoan mihiarekin jolastuz benetan berotuko da. Muxu txikiekin hasi eta hotzikarak sortuko zaizkio. Sudurrarekin ere jolastu dezakezu lepoan zehar, erotu egingo da!\nGarondoa titiekin laztandu dezakezu ondoren. Ez utzi eskuekin ukitzen, ordea, plazerra esku gabe izan behar da!\n2. Ziur behin baino gehiagotan egin diozula atximurka ipurdian. Zergatik ez jolastu orduan bere ipurmasailekin? Asko miatu gabeko eremua izan daiteke baina emaitza onak lortu daitezke. Hozka egiozu ipurmasailetan era gozo eta samurrean. Gero, plazerrez txoratzeko, ferekatu ipurtaldea bularrekin.\n3. Bazenekien gizonen izterren barnealdea gune erogeno direla? Askotan ez diegu behar adina arreta jartzen baina oraingo honetan ezin gara ahaztu. Zabal ezazu bidezidorra mihiarekin eta tartekatu muxu leunak. Bikotekidea oso bero jartzea nahi baduzu erabil itzazu bularrak, plazerrez egingo du eztanda!\n4. Esku gabe ere masturbatu daiteke. Bular oparoak badituzu erabil itzazu zakila kitzikatzeko. Kubatar teknikak ere gizonak bero-bero jartzen ditu (ez dago zertan datzan azaldu beharrik ezta?).\n5. Esku gabe masturbatzeko beste era bat da oinak erabiltzea. Ondo erabiliz gero orgasmora hel daiteke eta mutilak ere neskarekin probatu dezake. Zakila oinen artean jarri eta obatu itzazu eskuekin. Ondoren, erritmikoki mugitu igurtziz eta estutuz.\n6. Bikotekidearen belarri gingilarekin jolastu duzu inoiz? Igurtzi eta plazerrez dardaraziko duzu, izan ere, oso gune sentikorra da. Ferekatu eta miazkatu ostean, hozka egin ezazu. Kontuz ibili, ordea, ez egin gogorregi!\nKategoria Aholkuak 18 azaroa, 2011 egilea Alaitz Artozabal.


Enpresarean etorkizunari begira\n2012an abian jarri zen Enpresarean egitasmoa Bai Euskarari Ziurtagiriaren Elkarteak bultzatutako proiektua da. Ekimenak helburu ezberdinak ditu, baina euskaraz lan egin nahi duten enpresen arteko harremana eta elkarlana sustatzea nahi du. Gure enpresak ekimenarekin bat egiten du eta ahal dugun neurrian parte hartzen dugu. Gaurkoan hausnarketa eguna izan dugu, Donostiako San Telmo Museoan.\nInformatikari bila ari gara\nIaz 10 urte bete genituen CodeSyntaxen eta dagoeneko Interneteko eremuan gauza batzuk egin ditugu bai Euskal Herrian bai nazioartean. Etorkizunari begira gehiago egin nahi ditugu. Horregatik, gurekin lan egiteko jende bila ari gara, eta informatikari bila ari gara une honetan. Web ingurunean garatuko du informatikari berri horrek, Python lengoaian nagusiki. Programazioan esperientzia edo zaletasuna izatea kontutan izango da. Eta euskara eta ingelesa ezinbestean.


Jurisprudentziak Dokumentu Judizialeko Zentroko (DOJUZ) datu-basera gailu mugikorren bidez sartzeko aukera ematen du\n2012(e)ko urriaren 04a\nBotere Judizialaren Kontseilu Nagusiak smartphone eta tabletaren bidez azken bost urteetako ebazpen judizialak ikusteko aukera eskaintzen duen bilatzaile bat garatu du. Doako zerbitzu publikoa da eta honako web-gune honetan ikus daiteke: http://www.poderjudicial.es/movil/. Dokumentu Judizialeko Zentroko (DOJUZ) datu-baseak Auzitegi Gorenak, Auzitegi Nagusiek, Auzitegi Nazionalak eta Probintzia... (gehiago irakurri)\n2012(e)ko irailaren 21a\nBerrogeita bost euskaldun hil ziren bigarren mundu gerran Austria eta Alemaniako kontzentrazio-esparru nazietan. Informazioa Justizia Ministerioak egindako datu base batean jasota dator eta internet bidez bere web atarian kontsultatu daiteke. Aplikazioan izen- abizenak, data eta jaioterria, heriotza lekua eta jatorrizko heriotza ziurtagiri historikoa ikus daitezke. Ziurtagiriak Justizia... (gehiago irakurri)\nSIMO, Espainiako informatika eta telekomunikazio arloko azoka nagusiak irailaren 25ean irekiko ditu ateak. Justiziari buruzko pabiloia izango du lehen aldiz azokak. Bertan, EUR-Lex berritua aurkeztuko da. EUR-Lex, bere baitan Europar Batasuneko Legedia eta bestelako dokumentuak jasotzen dituen datu basea da. Joaquin Silguero Justizia Administrazioko idazkari orokorrak eman du SIMO azokak izango... (gehiago irakurri)\nAuzitegiek 30.000 milioi euro dituzte blokeatuta, gutxi-gorabehera bankuen erreskatearen herenari dagokion kopurua\n2012(e)ko uztailaren 26a\nJoaquín Silguero Justizia Administrazioaren idazkari nagusiak ezinbestekotzat jo du auzitegietan gaur egun blokeatuta dagoen dirua (20.000 eta 30.000 milioi euro artean) liberatzeko epaiak arinago betearaztea. Aipatutako euro kopurua gutxi-gorabehera bankuen erreskatearen herenari dagokion kopuru bera da. Silgueroren ustez, arazo horren irtenbidea idazkari judizialentzako prozedura... (gehiago irakurri)\nUztailak 12, Doako Justizia eta Ofiziozko Txandaren eguna\n2012(e)ko uztailaren 11a\nUztailaren 12an, Espainiako Abokatutzaren Kontseilu Nagusiak (EAKN) osoko bilkuran hartutako erabakiaren ondorioz, Abokatuen Elkargoek Doako Justizia eta Ofiziozko Txandaren eguna ospatuko dute. Egun horrekin ofiziozko 37.000 abokatu baino gehiagok urtean 365 egunez eta egunean 24 orduz egiten duten lana babestu eta ezagutzera eman nahi da. Lan hori, Doako Justizia Zerbitzua eta Ofiziozko... (gehiago irakurri)


Olatz Altuna eta Jone Miren Hernandez: «Gazteek ez daukate erraza euskarara gerturatzea, eta hori gizartearen kontua da» | Gizartea | Berria\nEuskara eta gazteak. Euskaraldia. Olatz Altuna eta Jone Miren Hernandez. Ikerlariak\nGazteek euskararen inguruan zer ikuspegi duten aztertu duen ikerketa kualitatibo bat argitaratu berri du Soziolinguistika Klusterrak: Gazteak euskararen eszenatokian: erabileraren auzia. Azterketatik abiatuta, gazteen hizkuntza errealitateari buruzko jardunaldia ere egin zuten urriaren 28an, Eskoriatzan (Gipuzkoa). Jone Miren Hernandez (Lasarte-Oria, Gipuzkoa, 1970) EHUko Antropologia irakaslea izan da ikerketaren zuzendaria, eta Olatz Altuna (Usurbil, Gipuzkoa, 1971) klusterreko ikerlariak koordinatu du lana. Zumaiako, Pasai Donibaneko (Gipuzkoa) Gernika-Lumoko eta Zornotzako (Bizkaia) gazteen errealitatean sakondu dute, eta hiru atal aztertu dituzte: euskararen inguruan dituzten diskurtsoak, hizkuntzarekin dituzten praktikak eta emozionalki euskararekin duten atxikimendua.\nHizkuntza ideologia aldetik gazteak hustuta daudela dio ikerketak, euskarak gazteen kulturan presentzia txikia duela, eta erreferenterik ez dutela. Gazteen arazoa al da bakarrik?\nOLATZ ALTUNA: Ez, eta, gainera, ikerketan atera diren ondorio askotan aipatu dugu gauza berak esan genitzakeela helduen inguruan. Baina gure helburua izan zen ulertzea gazteek euskararekin duten lotura, eta, diskurtsoari dagokionez, ikusi genuen ez dutela arrazoibide sendorik. Hori helduetara eramanez gero, seguru halako errealitate batekin topo egingo genukeela.\nJONE MIREN HERNANDEZ: Gazteak ispiluak dira, eta, beraz, gazteez ari garenean oro har gizarteari buruz ari gara. Eurek ere hartzen dituzte euren erabakiak, baina egoera orokorragoa islatzen dute. Hori da jaso duguna.\nOndorioetan diozue gazteek ez dutela politizatu euskararen erabilera. Horrek zer ondorio izan dezake aurrera begira?\nJ.M.H.: Ikerketan ikusi dugunez, gazteek eskolarekin eta familiarekin lotzen dute euskara nagusiki, eta, oro har, hizkuntza ideologia bi bide horietatik jasotzen dute. Hortaz, badute diskurtso bat, baina gizartean dagoen diskurtsoa da, eurek jaso eta erreproduzitzen dutena. Esango nuke ez dutela ekarpen handirik egiten: betiko leloak topatu ditugu haien ahotan. Ematen du gazteek ez dutela tresnarik, edo ez dizkiegula eman, haiek ere zerbait gehitzeko diskurtso horri. Beraz, irentsi egin dute betiko leloa: euskara hizkuntza zaharra dela, zaindu beharra dagoela, galtzera doala... Hor hutsune bat ikusten da, euren aldetik ez dagoelako gogoeta propio bat, eta nik neuk ez dut uste euren akatsa denik. Guk, heldu moduan, zer aukera eman dizkiegu, zer espazio, euren ekarpena egin ahal izateko?\nEspazio erosoak falta zaizkie?\nJ.M.H.: Gune batzuetan, hitz egin baino, praktikara eraman dituzte jarduera batzuk, eta hori ere ondo dago. Baikorrak izateko aukera ematen dute, baina praktika horiekin lotuta, ideia eta espazio berriak behar dira. Hizkuntza ideologia nolabaiteko zubia da praktika batera iristeko. Euskarak denetarik behar du, eta ideologia eta diskurtso berriak behar ditu.\nEuskalgintza urrun ikusten dute gazteek, eta ez dira bertako kide sentitzen; euskalgintzak dio, era berean, ez duela asmatu gazteengana hurbiltzen. Transmisio horretan huts egin al da?\nJ.M.H.: Feminismoak izan du berritzeko gaitasun hori, baina basamortua ere pasatu du. Une honetan, gazte feministak sekulako ekarpena egiten ari dira, eta mugimendu dinamikoa da. Euskararen kasuan ez da hori gertatu.\nO.A.: Irudikatzen dute helduagoen kontua dela. Orain arte egindakoaren aitortza badago, baina ez dute euren burua hor ikusten; horrek ematen du zer pentsatua.\nO.A.: Askok aipatu digute erruduntasun sentsazioa dutela, eta onartzen dute euskaraz hitz egiten duten baino gehiago egin beharko luketela. Euskalgintzatik etengabe jasotzen dute euskaraz aritzeko mezua, eta horrela zaila da gazteak gerturatzea. Gainera, betiko ideiekin goaz gazteengana, D eredua zabaldu izanagatik gaitasun eta praktika aldetik gazte denak berdinak balira bezala. Horrek ere ez du asko laguntzen.\nEz baita berdin euskalduna izatea arnasgune batean edo euskaraz apenas hitz egiten den ingurune soziolinguistiko batean.\nJ.M.H.: D ereduaren zabalpenak aniztasuna ekarri du erkidegora [EAEra]. Zorionez, gazte asko hiztun berriak dira, eta hori guztia irensten ari gara, errealitate oso berria delako euskararen ikuspegitik. Beste garai batean, alde batetik zeuden euskaldunak eta bestetik erdaldunak; oso polarizatuta zegoen, nolabait esateko. Denentzako da zerbait berria, baita gazteentzat ere! Pentsa, orain D ereduko ikasgela batean era guztietako hiztunak daude.\nGazteen artean zer pertzepzio topatu duzue euskararen biziberritzearen inguruan?\nO.A.: Galdetu diegunean hizkuntzaren egoeraz edo hizkuntza plangintzez, askotan zer esan ez dakitela geratu dira, edo betiko aurreiritziekin erantzun digute. Adierazgarria egin zaigu, adibidez, eurak baino gazteagoak direnez diotena: okerrago eta gutxiago hitz egiten dutela euskaraz. Hain justu helduek haiei buruz diotena! Dena den, euskaraz egiten den herrietan, denek euskaraz egiten dute, natural. Gazteek identifikatuta daukate euren herria euskalduna den ala ez, eta lanketa horraino iristen da.\nKezkatuta daude egoerarekin?\nJ.M.H.: Bai. Behin eta berriz esaten dute errua eurei egozten dietela, eta hori sinesten dute. Ardura badute, baina inertzietan murgilduta daude. Hizkuntza ohitura horiek lotuta doaz gertuko harremanekin edo kuadrillarekin duen erabilerarekin. Hortik atera eta inertziak iraultzea zaila denez, ezintasun irudipena badute, gehiago egin nahiko luketelako. Batzuetan baliabideak behar dituzte ohitura horiei buelta emateko, eta askotan ez dauzkate. Herri batean kirol esparrua guztiz erdalduna bada, zuk zure hizkuntza ohitura aldatu nahi izanda ere, sostengua behar duzu. Gazte moduan dituzun aukerak gehienbat gazteleraz badira, ohiturak eta inertziak apurtzea zaila da.\nO.A.: Ez da borondate kontua bakarrik. Gazteei ez bazaizkie erraztasunak eskaintzen, ez da bidezkoa esatea ez dutela egiten.\nJ.M.H.: Askotan, gazteek presio soziala dute inguruan, eta eremu batzuetan euskaraz hitz egitea gutxietsi egiten da. Horri buelta emateko, borondatea baino zerbait gehiago behar da.\nNaturaltasunaren kontzeptua ere agertu da ikerketan: eremu batzuetan euskaraz egitea dela naturala, eta beste batzuetan, ez. Zer dago horren atzean?\nJ.M.H.: Naturalizazioaren aiparmen hori gazteen ahotik jaso dugu, eta hein batean kezkagarria da. Zergatik? Inertzia batean sartzen garelako. Naturala da Gernikan eta Zumaian euskaraz egitea gazteen artean, eta, aldiz, naturala da ez egitea Pasaian edo Zornotzan. Dena den, naturalizazioaren kontzeptua ez da hemen topatu daitekeen zerbait bakarrik: hizkuntza gutxitu gehienetan dago. Interesgarria da horretaz jabetzea eta horren ondorioak ikustea. Orain arte, berreskuratzearen zentroan hiztun natiboak jarri dira. Hori izan da eredua, eta hori da [Jose Maria Sanchez Carrion] Txepetx-ek esaten zuena. Bere garaian, hori interesgarria izan zen, baina, gaur egun, hiztun natiboak gutxiengoa direnean, erdigunean jarri beharko ditugu beste hiztun mota batzuk. Bestela, hiztun horiek desaktibatzeko arriskua izan dezakegu.\nAipatutako erdigune horretatik kanpo sentitzen dira gazteak?\nJ.M.H.: Gazteei buruz hitz egiten ari garenean, jakitun egon behar dugu gehienak hiztun berriak direla. Bere garaian, berreskuratzearen erdian hiztun natiboak jarri ziren, eta gazteek hori dute buruan. Hortik datorkie lotsa, eta honelakoak esaten dituzte: «Nire euskara plastikozkoa da»; «ez dakit hitanoa erabiltzen»... Eredua hiztun natiboa bada, eta hori badago erdigunean, hiztun berri asko desaktibatzen ari gara.\nO.A.: Ikuspegiak berak urrutiratu egiten du, edo desaktibatu. Egoera bat emantzat ikusten badute, hala da eta ez dira aurka joango. Hortaz, ez badaukate oinarri bat horri aurre egiteko, naturala izango da Zumaian euskaraz egitea. Baina zergatik? Eta zergatik ez da naturala Pasaian? Historia bat dagoelako hori horrela izatera bideratu duena, eta hori aldatzeko ez badago hausnarketarik, inertziaz jarraituko dute. Naturalizazioak hori dakar, gelditze bat.\nJ.M.H.: Naturalizazioak ezkutatu egiten du, gainera, urteetan gizartean egindako lana. Hemen gauza asko lortu dira naturaltasun horren kontra egin delako.\nAisialdia euskararekin lotzeko euskara planak gazteekin egin behar direla diozue. Nola?\nO.A.: Gazteen errealitatea aldatzeaz ari bagara, edo praktika bat bultzatzeaz, hori haiekin landu behar da. Begi bistakoa dirudi, baina gutxi egiten da.\nJ.M.H.: Gauza txikiekin hasi beharko da. Baditugu antzeko proiektuak kirolaren arloan, eta garrantzitsua izan da hasieratik gazteen ahotsa eta erabakiak biltzea. Proposatu zitzaien erronka bat, eta eurek erabaki zuten nola eta noiz egin. Halako gauza txikietatik abiatu behar da.\nEuskara, ahal den heinean, ikastetxetik eta etxetik ateratzeko?\nJ.M.H.: Haientzat, lagunartea da familia, eta lokala dutenentzat hori da euren etxea. Hor sentitzen dira eroso: kirolean, musika taldean, lagunartean... Eremu horietan eragiteko, hausnarketa egin beharko dugu. Ziurrenik, helduok isildu egin beharko dugu, eta momentu batzuetan gauzak egiteari utzi. Esparru bat eman haiei.\nHorrek beldurra ematen du...\nJ.M.H.: Eta hemen are gehiago, hiperaktiboak baikara! Gure belaunaldia horrela sozializatu da, eta haiena ez. Kostatuko zaigu, eta ez dakit lortuko ote dugun...\nFeminismoaren basamortua aipatu duzu lehen. Euskalgintzak ere igaro beharko du halakorik?\nJ.M.H.: Ez dakit. Basamortua ere kudeatu daiteke, eta, ziurrenik, feminismoan emaitza batzuk lortu dira hori kudeatu delako. Esaten denean gauzak egiteari utzi behar zaiola, modu ezberdinetan egin daiteke hori. Baina orain hausnarketa baten beharra dago.\nIkusitakoak ikusi ondoren, itxaropentsu al zaudete gazteekin?\nO.A.: Agian ikuspegi ezkor hori jaso dugu ikerketan, baina uste dut gazteen errealitatea ulertzeko gakoak eskuratu ditugula.\nJ.M.H.: Nik gazteekin ez daukat inongo arazorik, helduekin baizik. Bakoitzak hartu behar ditu bere ardurak, eta banatu behar dira. Ariketa hori ere interesgarria dela iruditzen zait. Gai izan behar dugu konturatzeko eurek jartzen digutela helduoi ispilua, eta eurek interpelatu egiten gaituztela. Hori onartu beharra daukagu, eta badakit hau ez dela erraza barneratzen. Ez naiz bereziki ezkorra, baina agian egia da tonua ez dela oso baikorra. Egoeraren argazkia egiten saiatu gara.\nEgia da, era berean, kale erabileraren neurketetan gazteak izan ohi direla euskara gehien erabiltzen dutenak...\nJ.M.H.: Gazteen erabilerari buruz ari garenean, zehaztu behar da zertaz ari garen. Hau da, kale neurketak egiten direnean, euskararen erabilera publikoa biltzen da, harreman publikoa. Baina hortik kanpo, pentsa zenbat euskara erabiltzen duten: eskolan euskaraz ari dira. Badakigu hori ez dela nahikoa, baina erabili, erabiltzen dute. Euskaraz irakurtzen dute, euskal musika entzuten dute... Horiek ez ditugu aztertu, baina ñabardura hori ere kontuan hartzea interesgarria da.\nO.A.: Ikerketa honekin, argazki bat erakutsi dugu, eta besteak beste hau esaten dugu: gazteek ez daukate erraza euskarara gerturatzea, eta hori ez da gazteen kontua, gizartearena eta helduena baizik. Erantzukizun orokorragoak dituztenen gaia da gazteena, eta egungo panoramak ilunetik baldin badu, ez da gazteengatik.\nJ.M.H.: Gazteek egin beharko dituzte euren autokritikak ere. Ardurak banatu behar dira.


Let Go (euskaraz, bertan behera utzi) Avril Lavigne abeslari kanadiarraren lehen estudio albuma da. 2002ko ekainaren 4ean plazaratu zen AEBn. Bertan, bigarrengo postua lortu zuen musika zerrendetan; lehenengoa Australia, Kanada, Erresuma Batua eta beste hainbat herrialdetan. Britainia Handian lehenengo postua lortu zuen abeslari gazteena izan zen. Lau single ditu Let Go-k: Complicated, Sk8er Boi, I'm With You eta Losing Grip. Album honek MTV bideo eta musika sarietan hainbat premio lortu zituen, eta "artista berri onena" bezala izendatua izan zen Avril Lavigne honi esker.\nLet Go (euskaraz, bertan behera utzi) Avril Lavigne abeslari kanadiarraren lehen estudio albuma da. 2002ko ekainaren 4ean plazaratu zen AEBn. Bertan, bigarrengo postua lortu zuen musika zerrendetan; lehenengoa Australia, Kanada, Erresuma Batua eta beste hainbat herrialdetan. Britainia Handian lehenengo postua lortu zuen abeslari gazteena izan zen. Urrezko eta platinozko diskak lortu zituen album honi esker. Plazaratzea eta sei hilabetetara, 13.197.000 kopia saldu zituen mundu osoan, eta platinozko lau diska lortu zituen. Urteko diska salmenta kopuru handiena izan zen emakumezko abeslarien artean. Lau single ditu Let Go-k: Complicated, Sk8er Boi, I'm With You eta Losing Grip. Abestirik famatuena Complicated izan zen, eta mundu osoan zehar lehenengo postu ugari eskuratu zituen. Abesti sarituena, ordea, I'm With You da, AEBtan izugarrizko arrakasta izan baitzuen. Album honek MTV bideo eta musika sarietan hainbat premio lortu zituen, eta "artista berri onena" bezala izendatua izan zen Avril Lavigne honi esker. (eu)\nLet Go (euskaraz, bertan behera utzi) Avril Lavigne abeslari kanadiarraren lehen estudio albuma da. 2002ko ekainaren 4ean plazaratu zen AEBn. Bertan, bigarrengo postua lortu zuen musika zerrendetan; lehenengoa Australia, Kanada, Erresuma Batua eta beste hainbat herrialdetan. Britainia Handian lehenengo postua lortu zuen abeslari gazteena izan zen. Lau single ditu Let Go-k: Complicated, Sk8er Boi, I'm With You eta Losing Grip. Album honek MTV bideo eta musika sarietan hainbat premio lortu zituen, eta "artista berri onena" bezala izendatua izan zen Avril Lavigne honi esker. (eu)\nLet Go (eu)


Arku dantza | Nafarroako Dantzen Atlasa\nUrtero, San Lorentzo egunean (abuztuaren 10ean) eta Bestaberri egunean (ekainean), izen bereko Anaiarteak dantzaldiak egiten ditu eta prozesioetan parte hartu. Data hauetaz landa bertze data berezietan ere atera daitezke: inauteriak, San Zernin egunean… Bertan mota askotako dantzak egiten dituzte kofradeek: makil dantzak, ezpata dantzak, brokel dantzak etab.\nMonteagudoko Danza de Arcos\nPaloteadoa herri antzerkia eta dantza batzen dituen folklore adierazpena da. Nafarroako Erriberaldeko beste hainbat herritan bezala, XX.mendearen hasieran galtzen da paloteadoa Monteagudon. 1989an birsortzen dute herriko gazteek. Mota askotako dantzak aurki daitezke paloteadoan: Arku dantza, Zinta dantza, makil dantzak…


Arnaldo Otegiren askatasuna "albiste ona" dela adierazi dute hainbat alderdik - Debagoiena - Goiena.eus\nArnaldo Otegiren askatasuna "albiste ona" dela adierazi dute hainbat alderdik\nMirari Altube 2016-03-04 10:00\nOtegi Logroñoko espetxetik irten berri. Argazkia: Josu Lizarralde.\nEzker abertzaleko kideek ez ezik, beste alderdi batzuetako ordezkariek ere "pozik" hartu dute Otegiren askatasuna. EAJk aditzera eman du "bidegabekeria" izan dela eta Ahal Dugu Podemosek dio "giza eskubideen aurka" egon dela preso.\nBatzar Nagusietako kide eta Antzuolako EAJko zinegotzi den Maria Eugenia Arrizabalagaren esanetan Otegiren espetxeratzea "bidegabekeria hutsa" izan da: "Mendeku politikoaren eskutik egindako bidegabekeria, Rafa Diezena bezalaxe. Sei urte eta erdi luze pasa ditu espetxean horretarako inolako arrazoi objektiborik egon gabe".\nKanpora irtendakoan eman duen mezuaren gainean uste du "barne kontsumorako" mezua izan dela: "Ezker abertzaleak bere etorkizun politikoa Otegiren eskuetan utzi duela dirudi, harengan esperantza guztiak jarrita, eta ezker abertzalearen betiko indar politikoa ezagututa harrigarria ere gertatzen da, pertsona batengan jartzea bere proiektuaren etorkizuna". Iraganari eta iraganetik etorritako ondorioei erantzuna ematen asmatu beharko duela uste du eta gaineratu du: "Bai bizitza pertsonala, bai proiektu politikoa gauzatzeko erabateko askatasuna edukitzea espero dut".\nPodemos Ahal Duguren esanetan "bazen garaia"\nPodemos Ahal Dugu zirkuluko Igor Urizarren esanetan, "bazen garaia. Iruditzen zaigu giza eskubideen aurka egon dela preso. Gauza bat da ez partekatzea ideia politikoren batzuk baina ezin dena eztabaidan sartu da giza eskubideen urraketa egon dela eta preso politiko moduan egon dela kartzelan sartuta".\nIldo horretan, "aurrera egiteko" aparteko aukera dela uste du: "Gizartea aurrerapausoak ematen dabil eta zentzu horretan alderdi politikoek egin beharko genuke ahalegin bat iragana atzean uzteko behingoz eta hasteko errekontziliazioaz berba egiten, guztiok mahaian jartzen, eta konponbideak bilatzen".\nAlderdi Sozialistari galdetuta, aditzera eman du ez duela adierazpenik egingo horren gainean.\nArnaldo Otegi atera da kartzelatik\n2016 mar 01 Debagoiena\nLogroñoko espetxetik atera da Arnaldo Otegi, kanpoan batutako ehunka lagunek harrera beroa egin diotelarik. Lagunak, senideak, eragile polit...\nXabier Zubizarreta: "Benetan oso indartsu ikusi dut Arnaldo Otegi"\nJosu Bilbao 2016 mar 01 Arrasate\n"Besarkatzeko aukera izan dut, eta benetan indartsu ikusi dut, perspektibarik galdu gabe. Bazekien non zegoen, eta Euskal Herriko egunerokoa urte h...


Azkenak izan daitezkeen hitzak… | euskaljakintza\nBy amujika on 2009(e)ko urriak 5 in euskaljakintza\nAzkenak izan daitezkeen hitzak\n1. Amak inoiz ez modura\nbegietan du tristura\neskutik heldu gabe ibiltzeko\nNegar zotinka barrura\ngu ere ez hain gustura\ninozentziak dena barkatzen\nei duen mundura. 2. Aulkitxoan eserita\nTom ta Jerryren tirita\njolas antsiak urratutako\nbi zangoak zintzilika\ntxikiak gara apika\nnahiz paperean marrazten jakin\nama eta aita. 3. Masailetako malkoen\nbustia kendu ondoren\nbarkatu esan eta musu bat\nkonturatu naiz bederen\njada zein loturik gauden\nzapatilako kordelak lotzen\nikasi baino lehen.\n4. Zenbakiak, abd-a\ngrisa, gorria, berdea\njada “alpino” erabiltzeko\nGurea da boterea,\nnahiz oraindik ez errespetatu\nmarraren legea. 5. Ipuinak bukatu dira\ndenbora bere harira\nume gorriei forma berria\nematen ari da\njada eskola handira\nheldu gara, baina tira\noraindik ere jarraitzen dugu\ngorantza begira 6. Nola hala alabaina\nabakoari esker ukitu\ndugu ia gaina.\nOso ongia, bikaina\njakintsuak gara baina\nbehatzik ezta zenbat dakigun\n7. Hiru bider lau: dozena,\nbat zati hiru: herena\nez dakit zer den ilusioa,\nbroma edo pena.\nUstez osoa nintzena\ndago zatitan etena\nkonturatzean zerbait, baina ez\ndakigula dena. 8. Ia behin jauna hartuta\numeak gazte bihurtu arte\nmutil zabarren burruka\neta neskatxak finak bai, baina\niletik helduta. 9. Haurrak ez garenekoa:\n“top”-a eta hilekoa,\nbaina oraindik armarioan:\nJarriko nuke lepoa\nbeti dela antzekoa:\ntaldean lider bat dago beti\nta zu menpekoa.\n10. Oilanden dema gerrate\ntalde txikiak estalpe\nhitz egin ordez alde egitea\ndenok ez ginenez parte\nibiltzen gara aparte\nlagunak ere etsai direla\nsinisten den arte. 11. Nahiz ez bilatu modurik\nez genion eman urik\nzimeltzen utziz gure bihotzak\nbaina hala uste dut nik:\nhobe ez izan damurik\nagian orain ez ginelako\negongo baturik. 12. Onartu daiteke jada\nberriz bildu gara hara!\nElkarren falta sumatu dugu\ntrailari eta trailara\nia denok joaten gara\n13. Gure azken pasartea\nbukatu eta bakea\nbihar adio esango dizut\nai lagun maitea!\nhau da errealitatea\nprobestu nahi dut tartea\nzaila den arren bertso batean\ndena esatea. 14. Hau esango nizueke:\nametsak ez daude merke\nbaina lortzeko egin zirenez\nahal direnak bete!\ndena dago egiteke\nmila esker eta suerte!\nDena ez baina ni naizenaren\nzerbait bazarete! Â\nAzkenak izan daitezkeen hitzak… from Maite GoÃ±i on Vimeo.\nAgur euskaljakintza 4!\n12 Responses to Azkenak izan daitezkeen hitzak…\nMaddi 2009(e)ko urriak 5 at 8:49 pm #\nZeinek esan hamabost urte hain azkar igaroko zirenik.\nMuxu bat Ainhoa.\narantzazu 2009(e)ko urriak 6 at 1:06 pm #\nOSo oso polita ainhoa!!! =D> Hobe ezin daiteke adierazi. muxu bat ainhoa ta urren arte!\niesnal 2009(e)ko urriak 6 at 2:36 pm #\n“Txitxipollo” Ainhoa!! Benetan zoragarria!!!\neagirresarobe 2009(e)ko urriak 6 at 8:06 pm #\nOilo ipurdia jarri zait Ainhoa! eta ez oilasko bazkariagatik. Gu ere, zati batean behintzat, zugatik gara garena. Eskerrik asko eta laster arte!\niesnal 2009(e)ko urriak 7 at 12:59 am #\nNire mezua ezabatu egin da :/\nNiri ere “txitxipollo” jarri zait, Antxo! Eztizenek arrazoi du, gu gaur garen bezala, zaititxo batean zuregatik izan da!\nAsteburura arte, pitxon!\nmanu 2009(e)ko urriak 7 at 4:33 pm #\nMila esker Ainhoa, benetan diozuk hunkituta entzun dudala zure bertso sorta zoragarria.\nBromarako tartea eginez, izenburua aldatuko nuke, izan ere, ez al dira zure azken hitzak izango Jakintzaren ingurumarian. Honelako sormena eta edertasuna behar beharrezkoak ditugu.\nMaite 2009(e)ko urriak 7 at 10:44 pm #\nMila esker bertso hauengatik, Ainhoa! Eredu izan daitezela zuen lekukoa hartuko dutenentzat. Segi zure hitzekin eta ahotsarekin gure euskara gozatzen eta gozarazten. 😉\namujika 2009(e)ko urriak 8 at 3:03 pm #\nEskerrik asko zuen hitzengatik, benetan! oso pozik nago harrera bero onengatik eta ez zaituztet bakean utziko! zure baimenarekin, Maite, tarteka txoko honetan idazten jarraitu nahi nuke! eskerrik asko! 🙂\nMaite 2009(e)ko urriak 9 at 11:17 pm #\nGaldetzea ere, Ainhoa! :-)Badakizue euskaljakintza zuek zaretela, hemen daudenak orain eta hemendik pasatutakoak; beraz, zure idatzien zain geratzen naiz. Portzierto, bideo grabazioa ere egiteko prest (etxeko zapatilak jantzi eta lehengoan bezala…) 😀\nAzkenak izan daitezkeen hitzakâ€¦ - 2009(e)ko urriak 6\n[…] ikastolako ikaslea izandako Ainhoa Mujikak grabatutako bideo-bertso zoragarri hau gure ikastolako Euskaljakintza blogean argitaratu dute eta bere edertasunak hona ekartzea merezi […]\nTwitter Trackbacks for euskaljakintzaÂ» Blog Archive Â» Azkenak izan daitezkeen hitzakâ€¦ [euskaljakintza.com] on Topsy.com - 2009(e)ko urriak 7\n[…] euskaljakintzaÂ» Blog Archive Â» Azkenak izan daitezkeen hitzakâ€¦ berria.euskaljakintza.com/2009/10/05/azkenak-izan-daitezkeen-hitzak – view page – cached DBHO 2. mailan Euskal Hizkuntza eta Literatura lantzeko bloga — From the page […]\nAzkenak izan daitezkeen hitzakâ€¦ | Gela Irekia - 2009(e)ko urriak 17


» Elikadura burujabetza, eskoletako jantokietatik elikadura eta eskola\nbaserria eta jantokiak\nElikadura burujabetza, eskoletako jantokietatik\nPosted on 2011/09/16 by admin\nHasi dira Eskola eta elikadura jardunaldiak.\nLarrabetzuko Udalak eta Larrabetzuko eskolako guraso elkarteak eman diote hasiera ekitaldiari. Ostean Via Campesinak plazaratutako dokumentala, Elikadura Burujabetza -Soberania alimentaria ikusi dugu pantaila handian.\nArantza Arrien (EHNE Bizkaia) baserritarrak, Nekazaritza iraunkorra eta jantokietako esperientziak izan ditu hizpide. Bere etxean, bere alabak erein, landatu eta bildutako ekoizpen batuzk ekarri, eta etxeko esperientzia pertsonaletik, hitzaldi mamitsua eman du. Ekonomia lokala, ekoizpenak, nekazaritzaren funtzioa, baserritarren egoera, eskolak… gai asko eta sakonak landu ditu, jendearen partehartzearekin batera.\nJardunaldiak, Larrabetzuko eskolako jantokian burutzen ziren bitartean, ondoko gelan Larrabetzuko 50 ume inguruk Baserritik mundura ipuin sorta antzeztuan ikusten eta entzuten egon dira.\nAdi adi, ipuin ezberdinak interpretatu ditu antzerkilari gazte batek. Veterinarios sin fronteras, Mugarik gabeko Albaitariak erakundearen proposamena izan da, eta umeen arreta eta interesa piztu du. Oso istorio interesgarriak, ezberdinak eta umeei ere munduko nekazarien egoerez zer pentsatua eman diena.\nTagged: elikadura, elikadura burujabetza, eskola, jardunaldiak, soberania alimentaria\n← Dena prest Elikadura eta eskolak jardunaldietarako\nLarrabetzu : la restauration des enfants dans les collectivités au centre de la table →\narratsaldero baserria bideoa Biharko Lurraren Elkartea catering egitaraua ekolapikoa ekologikoa ekonomia elikadura elikadura burujabetza erreportaia eskola eskolak esperientziak etb gonbidapena hezkuntza ipar euskal herria jantokia jantokiak jardunaldia jardunaldiak jatekoa jolasten journal larrabetzu merkatua Mugarik gabeko albaitariak negutegia Orduña pailazoak soberania alimentaria telebista umeak\nMugarik gabeko albaitariak\nEduki hauek Creative Commons lizentzia dute Creative Commons Attribution-ShareAlike 3.0 License.


Noiz sortua: 2019-07-18 08:29:58\nEusko Jaurlaritzak ohartarazi du Araban, Bizkaian eta Gipuzkoan %44 areagotu direla sexu transmisiozko infekzio kasuak eta %25 GIBarenak. Osasun Sailak kontzientziazio kanpaina bat jarriko du martxan astelehenetik aurrera.\nSexu infekzioen gorakadaz sentsibilizatzeko kanpainaren aurkezpen ekitaldia. Adrian Ruiz de Hierro/EFE\nNekane Murga Eusko Jaurlaritzako Osasun sailburuak jakinarazi du %25 handitu dela GIBaren transmisioa 2018an, eta %44 gainontzeko sexu transmisiozko infekzioak. Osakidetzak infekzio horientzako hiru kontsulta berezi ditu Bilbon, Donostian eta Gasteizen, eta bertan bildutako datuen berri eman zuen atzo sailburuak sexu transmisiozko infekzioen planaren urteko txostenaren aurkezpenean.\nMurgak jakinarazi duenez, iaz, GIBaren 169 infekzio kasu detektatu zituzten Araban, Bizkaian eta Gipuzkoan; 2017an baino 34 kasu gehiago, eta 2016an baino 11 gehiago. Gainontzeko infekzioen datuak ere eskaini ditu; 1.924 kasu izan dira guztira, 2017an baino 400 gehiago. Infekzio horien artean daude; chlamydia, herpes genitala, infekzio gonokozikoa eta sifilis goiztiarra. Chlamydia kasuak izan dira ugarienak, 599; 2017an baino 208 kasu gehiago, baina gainontzeko infekzioetan ere goradaka nabarmena izan da, herpesean izan ezik, 11 kasu gutxiago hauteman baitira. Bilboko kontsultan gorakada hauteman da infekzio guztietan; Donostian, berriz, egonkor mantendu da kopuru hori. Gasteizen 2017an jarri zuten kontsulta, eta, beraz, goiz da oraindik ondorioak ateratzeko.\nMurgak aditzera eman du, era berean, GIBa detektatu zaien pertsonen %80 gizonezkoak direla, eta infekzioa garatu dutenen batez besteko adina 36 urte dela. Gizonen arteko sexu harremanetan izan dira transmisio kasu gehienak, %56; harreman heterosexualen bitartez, berriz, %32 izan dira.\nGorakada hori ikusita, kontzientziazio kanpaina bat abiaraziko du Osasun Sailak astelehenean, komunikabideetan zein Interneten. Zeuk aukeratzen duzu zer sartzen den zure harremanetan; baita kanpoan zer geratzen den ere izango da kanpainan helaraziko duten mezua, eta helburua, herritarrak sentsibilizatzeaz gain, preserbatiboaren erabilera bultzatzea izango da.\nOsasunaren Mundu Erakundeak 2020rako hainbat helburu ezarri zituen hiesaren epidemia amaitzeko; horien artean, GIBa detektatu zaien pertsonen %90i erretrobirusen kontrako tratamendua eskaintzea. Osakidetza bide horretan ari da lanean: 2018an, 5.852 pertsonak jaso zuten tratamendua. GIBari bideratutako unitate funtzioanal bat du horretarako Osakidetzak, eta, Murgak azaldu duenez, unitate hori mantentzen duen osasun sistema bakarrenetakoa da.\nMurgarekin batera, Marta Pastor Euskalsidako presidenteak hartu zuen hitza atzo, eta biek nabarmendu zuten zer-nolako garrantzia duen diagnostiko goiztiarra egiteak. Iaz detektatu ziren GIB kasuen %51k diagnostiko berantiarra izan zuten, eta immunitate sistema oso erasanda zegoenean detektatu zituzten. Infektatu eta denbora luzera agertzen dira sintomak, eta, beraz, «proba egitera» joateko deia berritu die Euskalsidako arduradunak herritarrei. GIBaren testa farmazietan eta kontsulta espezializatuetan egin daiteke.


Bustilehorreko poemetan murgiltzeko aukera | Hitzen uberan\n← Karmele Igartuak oparitutako denbora\nAntzerkizaleak Villabonan eta Durangon →\nOtsailean estreinatu zuten Jose Luis Otamendik eta Juan Azpillagak Bustilehorreko poemak (itsasoa eta jendea) errezitaldia, poesiaren lerro arteak irudia eta musikarekin osatuz. Azkoitian eta Azpeitian lotu dituzte hitzordu berriak. Ikuskizunean murgiltzen hasteko Otamendiren ahotsa ekarri dizuegu ubera honetara.\nPoesia errezitatzeak bere kode propioak ditu, bere ahalak eta arriskuak. Poema on batek ez du errezitaldi on bat bermatzen, gutxitan topatzen ahal dira oholtzan poemaren funtsa eta hondoari eusten dioten poetak. Jose Luis Otamendik badu gaitasun hori, bere errezitaldien kadentziak bat egiten du guztiz haren poetikarekin, bere poesiagintzan funtsezkoa den barne-erritmoarekin.\nBustilehorreko poemak (itsasoa eta jendea) errezitaldian Erlojuen mekanika (Susa, 2007) liburuko poemak dira ardatza. Horrez gain, ikuskizunean oreka berezia sortu duen talka bilatu dute Juan Azpillagaren musikarekin. Errezitaldiarekin batera Robert J. Flahertyren Aranngo jendea (1934) dokumentaleko irudiek ezusteko leiho bat zabaltzen diote poemen aukeraketari.\nOrain arte Gernikako Poesiaren Astean, Zestoako Tanbolin herri-aldizkariaren urtebetetze ekitaldian eta Eako poesia egunetan ikusi ahal izan da ikuskizuna, Eako kasuan Natxituko kanposantuaren ez ohiko testuinguruan gainera.\nHauek izango dira errezitaldia entzun-ikusteko hurrengo aukerak:\nAzaroaren 28an, igandea, arratsaldeko 19:00etan Azpeitiko Gaztetxean.\nAbenduaren 19an, igandea, arratsaldeko 19:00etan, Azkoitiko Mataderian.\nOtamendiren ahotsa entzun daiteke Susaren webgunean.


2021 udalekuak ikastolan - Elorrioko Txintxirri Ikastola\n2021 udalekuak ikastolan\n» 2021 udalekuak ikastolan\nHonezkero prest daukagu uda honetarako aisialdi eskaintza. Ekainak 21etik uztailaren 9ra bitartean 9:30-13:30 ordutegi barruan hiru udaleku egongo dira Ikastolan:\nUdaleku irekia – Eman hegoak (HH3-LH1)\nEnjoy english – summer camp (LH1-LH6)\nGuztietan, aukeran, zaintza zerbitzua egongo da 8:30-9:30 eta 13:30-14:30 bitartean. Izena emateko epea maiatzaren 23an amaituko da.\nEMAN HEGOAK – UDALEKU IREKIA (HH3-LH1)\nUdaleku honen helburua da dinamika eta jardueren bidez haurrengan gozamena eta plazerra sortzea, aldi berean umeen arteko harremanak eta elkarlana sustatuz. Ondoko gaiak landuko ditugu:\nLauburua, naturaren lau elementuak (ura, lurra, sua eta haizea).\nMaite ditut maite gure bazterrak.\nGorputza, mugimendua, osasuna.\nHarremanak eta emozioak.\nTxapela buruan eta jolastu munduan.\nIzena emateko, sakatu hemen.\nAstean proiektu bat landuz, haurrek taldean eta era ludiko baten, ingelesez jolastuko dute. Ikastolen Elkarteak udaleku honetarako beren-beregi sortutako ikasmateriala erabiliko da.\nOreka, kirola, natura eta talde-lana jarduera ezberdinetan bat eginik, sakoneko barne emozioak askatzeko: superbibentzia, tirolina, trepa sarea, soka askea, ohe elastikoa, oreka jolasak, soken trebakuntza, eskalada, kutxak, patinaje tailerra eta ginkana.


Larrialdi egoera onartu du Espainiako Gobernuak, sei hilabeterako luzatzeko asmoz - - Aiaraldea.eus\nLarrialdi egoera onartu du Espainiako Gobernuak, sei hilabeterako luzatzeko asmoz\nEdu Lartzanguren 2020-10-25 13:47\nGaurko Ministro Kontseiluko irudi bat. / Espainiako Gobernua\nEusko Jaurlaritzako eta Nafarroako Gobernuko buruek edukiko dute egoera kudeatzeko eskuduntza, eta erabaki propioak hartzeko aukera. Elkartzeko eskubidea mugatuko du, eta etxeratzeko agindua ezarriko du gauean.\nApirilera arte luzatu nahi du Espainiako Gobernuak larrialdi egoera, izurriari aurre egiteko. Gaur, Madrilen, Ministro Kontseilu berezian onartu dute sei hilabeterako nahi duten egoera. Printzipioz, 15 egunerako ezarriko dute. Bi aste barru, luzapena onartu beharko du Kongresuak.\nMartxoaren 14an ezarritakoa baino arinagoa izango da: ez da konfinamendu orokorrik egongo. Biltzeko eskubidea mugatuko da, gauean etxeratzeko agindua ezarriko dute, eta Erkide Autonomoetako buruek kudeatuko dute. Eusko Jaurlaritzak eta Nafarroako Gobernuak aukera edukiko dute erabaki propioak hartzeko. Eztabaida dago etxeratzeko aginduaren ordutegiaren inguruan, baina 23:00-06:00 tartea proposatu du Pedro Sanchezen exekutiboak\nHorrez gain, Martxoan ez bezala, larrialdi egoera luzea du buruan Espainiako Gobernuak. Bozketa bakarrarekin, sei hilabeterako ezarri nahi du, saihesteko udaberrian gertaturikoa: bi astetik behin egoera luzatzeko eztabaida eta bozketa egin behar izatea Kongresuan.\nBaina Alderdi Popularrak gobernatzen dituen bost erkidegoek ez diote orain arte sostengurik eman neurriari. Eta erabakia Alderdi Popularraren sostenguarekin hartzea nahi du Sanchezek, eta harekin gatazkarik sortu gabe.\nEdonola ere, dekretua Kongresuan onartzeko gehiengoa edukiko duela uste du Sanchezek, besteak beste Kataluniako Generalitateak eta Iñigo Urkullu Iñigo Eusko Jaurlaritzako eta Maria Txibite Nafarroako Gobernuko lehendakariek alarma egoera ezartzeko eskatu diotelako formalki.\nAlbiste hau Berria.eus atarian plazaratu da eta Creative Commons lizentzia baliatuta ekarri dugu hona.


Euskal Herria Bildu - Bi basozainen kaleratzea salatu dugu\nBi basozainen kaleratzea salatu dugu\nEH Bilduk bi basozainen kaleratzea gogor salatu du eta Nekazaritzako Foru Diputatuaren agerraldia eskatu du azalpenak eman ditzan. Izan ere, 2017ko aurrekontu akordioaren ondorioz, basozainen langile kopurua handitu zen eta 6 izatetik 8 izatera pasa ziren. Are gehiago, Foru Diputatuak aurtengo aurrekontuen egitasmoaren aurkezpenean bi kontratazio horiek “oso modu positiboan baloratu zituen” eta aurten kontratu horiek luzatuko zirela iragarri zuen.\nBaina ez da horrela izan. Arabako Aldundiak kontratazioa ez luzatzea erabaki du eta langileei berandu jakinarazi die. “Kudeaketa tamalgarriaren ostean, bi langile horiek hainbat egunetan kontraturik gabe jardun dute eta urteko lehen asteburuan ez da inongo basozainik guardian”, ohartarazi du Iñaki Ullibarrik, EH Bilduko batzarkideak.\nEH Bilduren ustez, bi kontratu horien kudeaketa tamalgarria izateaz gain oso kezkagarria da gero eta basozain gutxiago baitaude eta beste lurraldeekin alderatuta, bataz bestekoa askoz txikiagoa baita. Araban basozain bat dago 6.650 baso hektarea bakoitzeko, Gipuzkoan 4.000 baso hektarea bakoitzeko eta Bizkaian 3.450 baso hektarea bakoitzeko.\nHori dela eta, EH Bilduk basozainen aldarrikapenekin bat egin du eta langile kopurua handitu behar dela defenditu du: batetik, pribatizaziorako joera hartu duelako Arabako Foru Aldundiak eta, bestetik, herrialdeen arteko diferentzia nabarmena izateaz gain, babestutako eremuaren bataz bestekoa %26koa delako Araban.


Tag Archive for: Schwebefähre Osten–Hemmoor\nHemen zaude: Home / Berriak / Schwebefähre Osten–Hemmoor\nPojatz taldea entseatzen. Argazkia: Karl-Heinz Brinkmann\nUrte latza izan da aurtengoa, COVID-19ak eragindako murrizketen ondorioz. Besteak beste, ezin izan dugu zubiaren 111. urteurrena nahi bezala ospatu. Baina bestelako albisteak ere izan ditugu.\nEkainetik, zubiak berriz ere jardunari ekitea baimendu zenetik, bisitarien fluxuak gora egin du, eta 2019ko denboraldiko bisitariekin erkatuta, kopurua % 35 hazi da. Marka hautsi dugu.\nBidenabar, transbordadorea aire zabalean irekitako kultura hitzorduetarako agertoki ere bihurtu da. Musikarien entsegu leku gisa hasi zen, ez zegoelako baimenduta entseguak areto itxietan egitea; hala, ziur gaude etorkizunean bide luzea egingo duen aukera ireki dela.\nhttps://www.puentestransbordadores.com/wp-content/uploads/2021/02/osten-hemmoor-escenario-cultural.jpg 733 1100 Puentes Transbordadores https://www.puentestransbordadores.com/wp-content/uploads/2018/06/ORIG-Logo-PT-posit-txt_02-300x176.png Puentes Transbordadores2020-12-20 10:53:062021-02-22 19:07:54Osten-Hemmoorreko transbordadore flotagarria: aire zabalera irekitako kultura agertokia\nFährStuv. Argazkia: Karl-Heinz Brinkmann\nUdaberrian atsekabez jakin genuen zubiko erakusketa espazioari eraso egin ziotela; erabat suntsituta geratu zen.\nBada, aurrera begiratu behar da, eta plazer handiz iragarri nahi dugu museo berri baten proiektua dugula esku artean; dagoeneko proiektu horretan lanean ari gara.\nEtorkizunera begiratuz, transbordadorearen historiari buruz gehiago jakiteko aukera emango digun kontzeptua garatu dugu; denok izango dugu horretarako aukera, baita ikusmen desgaitasuna duten pertsonek ere. Bidenabar, erakusketa areto berria erabilera anitzekoa izan dadin diseinatuko da, eta ekitaldietarako areto ere bihurtu ahalko da, agertoki txiki batekin.\nDena aurreikusi bezala joanez gero, 2022ko denboraldiari ate irekien jardunaldi batekin hasiera emateko prest egongo da FährStuv berria.\nhttps://www.puentestransbordadores.com/wp-content/uploads/2020/09/Musealer-Totalschaden-oder-Neuanfang.jpg 733 1100 Puentes Transbordadores https://www.puentestransbordadores.com/wp-content/uploads/2018/06/ORIG-Logo-PT-posit-txt_02-300x176.png Puentes Transbordadores2020-09-21 10:47:392021-02-23 08:55:35Osten-Hemmoor, erabat galdu den museo bat edo hasiera berri bat?


Igandeko txangoa, lantegira - Gipuzkoako Hitza\nIgandeko txangoa, lantegira\n2018, apirilak 27 Albisteak, Ekonomia, gipuzkoa 289\nGipuzkoako edozein eskualderen ezinbesteko osagai dira lantegiak, enpresak eta industrialdeak. Paisaiaren parte, eta gizartearen nortasunean iltzatutako DNA katebegi. Baina zer daki herritar arruntak lantoki horietan egiten denaz? Nork eta nola ekoizten ditu salgaiak? Zer prozesu dute zerbitzuek? Norentzat dira? Nora doaz? Ezjakintasuna nabarmena da, oro har. Hain zuzen ere, gabezia horri erreparatu diote Galder Guenaga eta Goizalde Hernando EHUko irakasleek, eta industria turismoaren arloa aztertu dute, irtenbide gisa. Lazkaoko XVI. Gerriko Ikerlan Beka irabazi zuten duela sei urte, eta tesi bana ondu dute harrezkero. Martxoan aurkeztu zuten emaitza: Turismo industriala Goierrin eta Euskadin: enpresak bertatik bertara bisitatzeko aukerak eta onurak liburua.\nMunduan, industria turismoaren kontzeptua ez da oraingoxea. XIX. mendearen amaieran, bisita gidatuak antolatzen hasi ziren AEBetako hainbat enpresa, sukaldea erakusteko bezeroei, kontsumitzaileei eta herritar soilei. Euskal Herrian, nekazaritza-turismoa eta turismo enologikoa dira adibiderik ohikoenak. “Baserriak edo upategiak ez ziren sortu turistak erakartzeko eta bisitariak apopilo hartzeko, baina, jarduera osagarri gisa, askotan egoerak hartara behartuta, turismo-leku ere bihurtu dira”, nabarmendu du Guenagak.\nIkertzaileen iritziz, industria turismoa beste enpresa batzuek ere kopiatzeko moduko jarduera izan daiteke. “Ez dugu esan nahi CAF, Irizar edo Petronor biltzartoki bihurtuko direnik. Herritar, bisitari eta eskolei ateak zabaltzea da proposamena; bisita didaktiko, turistiko eta kultural bihurtzea”.\nIrakasleek argi dute enpresak ere kultura direla. Bi adar ditu industria turismoak; batetik, industria turismoa zera da, bertan behera geratutako enpresa, meategi eta ekoizpen guneak bisitatzea; museo bilakatutako fabrika ohiak izaten dira sarri. “Industria ondare bizia” da bigarren atala, Euskal Herrian aukera asko dauzkala uste dutena: martxan dauden enpresak bertatik bertara bisitatzea. “Ez dezagun utzi enpresak itxi eta desager daitezen kulturaren labela aitortu arte. CAF itxi eta museo bihurtu ondoren, orduan joango dira Japoniako turistak fabrika zahar horretara, behinola trenak nola egiten zituzten ikustera? Ez. Egokiagoa da orain joatea, egiten ari diren bitartean”, salatu du Guenagak.\nEnpresa ugari bisitatu dute sei urteotan, ikasleekin antolatutako txangoetan maiz. Industria turismoaren kontzeptua barneratu, eta parte hartzeko prest egongo liratekeen galdetuta, lantegi askotan mesfidantza sumatu dute. Ezezkoa jaso dute. “Ezezaguna den formula batetiko mesfidantza dute nagusiki”, zehaztu du Guenagak. “Ezezagunak ziurgabetasuna eta errezeloa sortzen duelako beti; eta, noski, etxeko ateak zabaltzea ez delako hain samurra. Landu egin beharra dago, eta plangintzak egin; zer, nola eta noiz erakutsi pentsatu. Baina erronka polita da”.\nEuropan, herrialde batzuek indarrean daukate industria turismoa. Guenagak Angers (Frantzia) edo Turin (Italia) aipatu ditu adibide gisa. Enpresak ikusteko antolatutako txangoen egutegiak dauzkate —batzuek ospea daukate mundu osoan—. “Hiri edo eskualde bakoitzak bere formula dauka. Guk ere gurea asmatu beharko genuke Euskal Herrian”. Garbi utzi dute, hala ere, masa-turismotik urrun dagoen kontzeptua dela industria arlokoa. “Ez dugu hori nahi. Kopuruz baino gehiago, kualitatiboki izan dezake balioa eta indarra”.\nOnuren artean, bi goratu dituzte besteen gainetik: logikoa denez, bisitariak handitu egiten du ikusi duen lantegiarekiko ezagutza maila, eta iritzia aldatzen da. “Hobera, salbuespenik gabe. Halako lotura emozional bat sortzen da bisitariaren eta bisitatutako enpresaren edo markaren artean. Hori nabarmendu beharko genieke errezeloa daukaten enpresaburuei”.\nBadagoena aktibatzea falta\nEuskal Herria oso industria girokoa den arren, Guenaga eta Hernando jabetu dira ez dagoela industriaren ezagutza handirik. “Gehiago esango dut”, gaineratu du lehenengoak: “Oro har, industria ez da oso begi onez ikusten. Herritarrek badute orban edo susmo bat: enpresa esplotatzailea da, lapurra, langileak zanpatzen dituena…”. Irakasleen ustez, bisitak baliagarri izan daitezke halako susmoak desegiteko. “Zer esanik ez ikastetxeentzat. Teoria eta praktika lotzea da; unibertsitatea eta enpresa lotzea”.\nBestetik, horren eremu industrializatua izanda, ikertzaileen ustez erabat egingarria da industria turismoa gauzatzea. “Enpresak hor daude dagoeneko. Ez dago ezer berririk sortu beharrik, ez inbertsiorik egin beharrik, ez kanpoko frankiziarik ekarri beharrik. Amuzki turistikoa aktibatu beharko litzateke turismorako, baina hor dago, indarrean eta arrakastaz. Sos publikoei dagokienez, oso garrantzitsua da hori”.\nEskaintza aztertzeaz gain, eskaria ere aztertu dute —bisitari potentzialak—. Bi aldeetan ikusi dute prestutasuna, nahiz eta “aktibatu” beharra dagoen. Euskal Herri osoko biztanleek egin ahal izango lukete industria turismo hori, gertutasunagatik, eta ohiko turismoaren osagarri izango litzateke: beste eskaintza bat kanpoko bisitarientzat. Lanerako bizi ordez, bizitzeko lan egiteko beste produktu bat ekoitzita, bide batez.


Gerra aurreko festak - Aia orio - Karkara.eus\nKarkara 2018-12-05 12:43\nOrion jaio ez arren, Frantzisko Balerdi Lizaso Praixkuren gurasoak oriotarrak izanik, Praixku ere elkarrizketatu zuten. San Pedro festak zenbat egunetan luzatzen ziren galdetuta, horrela esan zuen: Behin Lorentxoneko mutilzaharrari cacereño batek zera esan zion: tres días de fiesta y vas a trabajar? En mi pueblo quince días hacemos, matar una cabra y quince días de fiesta´. Eta berak: matar una cabra y quince días de fiesta, aquí una cena hacemos...\nElizak garrantzi eta indar handia zuen gizarte hartan, eta festetan ere antzematen zen hori. Orduan, meza nagusiaren ondoren, prozesioa izaten zen herriko kaleetan. Prozesioan, aurretik San Nikolasen imajina eramaten zuten, ondoren apaizak. Alkatea txistulariekin eta herriko jendea. Udaletxekoak denak joaten ziren. Udaletxeko bat aurrez aurre banderarekin joaten zen, herrikoa edo Gipuzkoakoa. Banderaren atzetik gizasemeak bi ilaratan, eta haien erdian San Nikolasen imajina; gero, apaizak eta, atzetik, emakume guztiak: Hijas de Maria. Prozesioaren ondoren, apaizak, udalekoek eta musikoek hamaiketakoa egiten zuten udaletxearen atzeko arkupetan, Udalak ordainduta, `Agur Jaunak´ kantatu ondoren. Solaberrietak musikari ere egiten dio aipamen: herriko banda sortu zenean, banda izaten zen prozesioan. 'Martxa reala' jotzen zuten eta elizako kanten doinuak.


"Lof ladies on fight" - Leioa - 2021-12-17 - Hiruka.eus\n"Lof ladies on fight"\nLOF Ladies on fight dantza eta umorezko ikuskizuna da, emakumezkoen borroka libre formatuan. Eszenaratze horren zati bat: ring 1, eta liga nazionalaren titulua 2-2 formatuan jokatzen duten 4 emakume. Dena zeremonia-maistra eta -epaile berezi baten begiradapean.\nLOF Ladies on Fight dantza eta umorezko ikuskizuna da, konplexurik gabeko borroka librea abiapuntutzat hartuta ironiaz hitz egiten duena. Egunero artetik bizitzeak dakarren borrokari buruz ari da, show businessaren fribolitateak ezkutatzen duen errealitate tristea erakutsiz.\nSORKUNTZA ETA TESTUAK: Eva Guerrero.\nANTZEZLEAK: Garazi López de Armentia, Bego Krego, Leire Otamendi, Helena Wilhelmsson, Estíbaliz Villa.\nBORROKA LIBRE ETA AKROBAZIA LAGUNTZAILEA: Álvaro Orellana.\nARGIZTAPEN DISEINUA: Arantza Heredia.


Maruri-Jatabeko Udalak balorazio positiboa egin du iazko apirilean martxan jarritako Linea Verde app-aren inguruan. Tresna horren helburua da herritarrei komunikazio bide zuzena eskaintzea, Udalari kontsultak egin eta udalerrian diren intzidentzia edo kalteak jakinarazi ahal izateko. Aplikazioaren arabera, gehien jakinarazi den intzidentzia motak argiteriaren ingurukoak izan dira, eta ondoren zaborrei, estolderiari eta garbiketari buruzkoak.\nUdalak bideetako garbiketa eta hiri hondakin solidoen bilketa hobetuko ditu, hartarako zerbitzu berriak sortuz, baliabide mota oro optimizatuko duen kudeaketa integrala bilatze aldera, ekonomia eta ingurumen iraunkortasunean oinarritutako irizpideak jarraituz. Kontratu berria, 2017 urte hasieran aplikatuko dena, hiru atal ezberdinetan bereizita dago: bideen garbiketa, hiri hondakin solidoen bilketa eta arratoi-garbiketa, desinfekzio eta intsektu-kentze zerbitzuak.\nBizkaiko Foru Aldundiak asfalto birziklatua erabili du Ortuellako La Orconerako bidea berriro asfaltatzeko. Birziklatze teknika hori ebaluatzea da helburua; izan ere, haren bitartez beste errepide batzuetan fresatutako materiala aprobetxatu nahi da, trafiko dentsitate txikia duten bideetan oinarrizko eta erdiko geruzak berriro asfaltatzeko. Birziklatze tenplatua teknika erabili da eta Bizkaian aplikatu da lehendabiziko aldiz. Aplikatutako asfalto berriaren %80 inguru material birziklatua da.\nCastaños auzoa eredu izango da hiri osoarentzako, aitzindari izan baita eremu bat adiskidetzen, trafikoa baretzen eta inguru atsegin eta lasaiagoa lortzen, betiere, auzokideek euren jarduera ibilgailuen presiorik gabe garatzeko aukera izan dezaten. Bilboko Udalaren Zirkulazio, Garraio eta Ingurumen Saila hasi da dagoeneko zenbait neurri ezartzen, lehendabiziko Ingurune Lasaia izango denaren (halaxe izendatzen dira Estatuko zein Europako beste hiri batzuetako eremuak) inaugurazioa baino lehen.\nUdaltalde 21 Nerbioi-Ibaizabalek Energiaren Eskualdeko Behatokia sortuko du laster: informazio energetikoaren aplikazio horren bitartez, posible izango da fakturazio zuzena kontrolatzea, energia-horniketaren kontratazioa optimizatzea, eta udalerrietako eraikin eta argiteria publikoko koadroen portaera energetikoa erregistratu eta aztertzea. Hasiera batean, sei udalerriri emango die zerbitzua: Arrankudiaga-Zollo, Arrigorriaga, Etxebarri, Ugao-Miraballes, Zaratamo eta Zeberio. Lortu nahi den onura nagusia energia-kontsumoa (kWh), faktura energetikoaren gastuak (€) eta berotegi-efektuko gasen isuria (CO2) murriztea da, modu jarraitu eta finkoan.\nGaldakaoko Udalak bukatutzat eman du webgunearen bidez abiatutako herri partaidetza prozesua, Emakumezkoen izenak hautatzeari zegokiona. Haren helburua zen etorkizunean kale edo espazio publikoak izendatzeko esleipen-ordena ezartzea. Herritarrek beren lehentasunak adierazi dituzte Galdakaoko Berdintasun Kontseiluak onartutako 9 proposamenen artean. Ekimen horren bitartez, emakumeek egindako ekarpenak aitortu nahi dira, eta Galdakaoko kale-izendegian horien «ikusgarritasuna» sustatu.


Erresuma Batuko historia - Wikipedia, entziklopedia askea.\nErresuma Batuko historia ofizialki 1707ko maiatzaren 1ean hasten da, Ingalaterrako (Gales ere barne zela) eta Eskoziako estatuek bat egin zutenean. 1603tik erresuma biek errege bera zuten, nahiz eta bakoitzak bere parlamentua izan. 1707ko Batasun Itunak Britainia Handiko Erresuma sortu zuen eta parlamentu bakarra Westminsterren ezarri zen (Londresen). Erresuma horri 1800eko Batasun Aktaren bidez Irlanda batu zitzaion, Britainia Handiko eta Irlandako Erresuma Batua sortuz.\n1066ko normandiarren inbasioaren ondotik, Ingalaterra eta Eskoziako erresumek ez zuten kanpoko inbasiorik jasan. Horren ondorioz, bakoitzak bere erakunde politiko, administratibo eta kulturalak, lege sistemak eta zientzia eta ezagutzaren garapena oztoporik gabe aurrera eraman ahal izan zituzten. Zazpi Urteko Gerraren ostean (1756-1763) Inperio britainiarra munduko nagusi bihurtu zen, Frantziaren kaltetan; inperio horrek 1922rako mundu osoko biztanleriaren laurdena bere menpean izan zuen eta Erresuma Batuko hizkuntzaren, kulturaren eta eredu industrial zein sozialaren hedapen garrantzitsua suposatu zuen.\n1922an Irlandako 32 konderrietatik 26k bere burujabetasuna aldarrikatu zuten, Anglo-irlandar Itunaren bidez. Beste sei konderriek Britainia Handiaren menpe jarraitu zuten eta, horregatik, 1927an Erresuma Batuak izena aldatu zuen; Britainia Handiko eta Ipar Irlandako Erresuma Batua bihurtu zen. Lehenengo eta Bigarren Mundu Gerretan parte hartze erabakigarria izan zuen, aliatuen aldean (irabazle izan zen aldean, hain zuzen). 1945etik aurrera (bereziki 1960ko hamarkadatik aurrera) bere kolonia garrantzitsuenak estatu independente bihurtzen joan dira eta Inperio Britainiarra bertan behera gelditu da. Hala ere, kolonia ohi gehienak Commonwealth of Nations izeneko elkartean jarraitzen dute eta askok Erresuma Batuko monarka beraien estatu buru mantentzen dute. Horrez gainera, Erresuma Batuak nazioarteko erakunde garrantzitsuenetan (Europako Batasuna, Nazio Batuen Erakundea eta NATO, besteak beste) botere handia izaten jarraitzen du XXI. mendean.\n1 XVIII. mendea\n1.1 Erresuma Batuaren sorrera\n1.2 Jakobotarren altxamenduak\n1.3 Inperio Britainiarra\n2 XIX. mendea\n2.1 Irlanda eta Britainia Handiaren arteko batasuna (1800)\n2.2 Napoleondar Gerrak\n2.3 Aro Viktoriarra\n2.4 Irlandaren autonomia (Home Rule)\n3.1 Lehenengo Mundu Gerra (1914-18)\n3.2 Irlandaren zatiketa\n3.4 Bigarren Mundu Gerra (1939-45) eta berreraikuntza\n3.5 Inperiotik Commonwealth-era\n3.6 Ipar Irlandako gatazka eta Belfasteko hitzarmena\n3.7 Britainia modernoaren hazkundea\n3.8 Eskozia eta Galesko autogobernua\nErresuma Batuaren sorreraAldatu\nBritainia Handiko Erresuma Batua deituriko estatua 1707ko maiatzaren 1ean sortu zen, Ingalaterrako eta Eskoziako erresumek bat egin zutenean (Gales Ingalaterrako erresumako parte zen 1282tik). Batasun hori aurreko urtean negoziatu zen Batasuneko Itunaren arabera egin zen eta bai Ingalaterrako parlamentuak, baita Eskoziakoak ere, Batasuneko Akta bana onartu zuten.\nOrdura arte estatu subiranoak izan ziren arren, 1603tik errege bera zuten, Eskoziako Jakobo VI.ak seme-alabarik gabe hil zen bere lehengusina Ingalaterrako Elisabet I.a erreginaren koroa jaso zuenean. Jakobo VI.ak Jakobo I.a izenez agindu zuen Ingalaterran. Epealdi horri (1603-1707) Koroen Batasuna izena eman zitzaion. Batasuneko Itunak erresuma bien arteko batasuna indartu nahi izan zuen, erresuma bakarra eta parlamentu bakarra lortzeko. Britainia Handiko Ana izan zen lehen erregina (1702-14). Hala ere, zenbait atal batasunetik kanpo gelditu ziren, hala nola, lege sistema, hezkuntza sistema eta Eliza. Izan ere, Eskozian Eskoziako Eliza Presbiteranoa zen ofiziala eta Ingalaterran Eliza Anglikanoa.\nErresuma Batua sortu baino lehen, XVII. mendearen bigarren erdian, Ingalaterrako, Eskoziako eta Irlandako erresumetan gorabehera politiko eta erlijioso ugari bizi izan ziren. Karlos I.a erail ondoren, Oliver Cromwellek Commonwealth izeneko aldi errepublikarra ezarri zuen (1649-1660). Horren ostean, Ingalaterrako Karlos II.ak (Karlos I.aren semeak) boterea hartu zuen, nahiz eta 1649an bertan Eskoziako Parlamentuak Eskoziarren errege izendatu zuen. Ingalaterrako boterea hartu zuenean, Cromwellen lege puritanoen aurka egin zuen eta Eliza Anglikanoari bere botere tradizionala itzuli zion, nahiz eta tolerantzia erlijiosoko aldi bati hasiera eman. Hala ere, ezin izan zien katoliko eta protestanteei erabateko emantzipaziorik eman.\nKarlos II.a hil ondoren, bere anaia Jakobo II.ak (Eskozian Jakobo VII.a) hartu zuen boterea baina katolikoa zenez bere menpeko askok ez zuten onartu. 1688ko abenduaren 11n erregetza uztera behartu zuten (Iraultza Gloriosoa). Bere alaba Maria II.ak eta honen senar Gillermo III.ak hartu zuten boterea. Mariaren eta bere ahizpa Anaren erregetzen ondoren, Britainia Handia Estuardo familiaren eskutik Hannover dinastiaren eskuetara pasa zen eta sistema parlamentarioa indartu zen.\nAldaketa horiekin ados ez zeudenek iraultza jakobotarrak abiarazi zituzten (1715ekoa eta 1745ekoa), Estuardoen dinastia berrezartzeko asmoz. Joera honek porrot nabarmena izan zuen 1746ko Culloden-eko borrokan.\nArtikulu nagusia: Inperio Britainiarra\n1760 eta 1770eko hamarkadetan Britainia Handiaren eta Ipar Amerikako Hamahiru kolonien arteko gatazka piztu zen metropoliak ezartzen zituen zerga altuak zirela eta. 1775ean Ipar Amerikako Iraultza piztu zen eta kolonoek metropoliari gerra deklaratu zioten, Frantziaren laguntzaz. Gerra irabazita, 1783an Ameriketako Estatu Batuak sortu ziren.\nKolonia horien galerak Inperio Britainiarra fase berri batera eraman zuen. Ordutik aurrera, Inperioaren gunea Asia eta Pazifikoko eskualdeetan (geroago, baita Afrikan ere) jarri zen. Adam Smith eta bere teoria liberalak arrakasta izan zuen; izan ere, Estatu Batuen independentziak Ipar Amerikaren eta Britainia Handiaren arteko harreman ekonomiko gero eta sendoagoak sortu zituen eta, beraz, argi gelditu zen botere politikoa ez zela ezinbestekoa eragin ekonomikoa izateko.\nSistema bera bultzatu nahi izan zuten Indiaren kasuan ere, baina Frantziak botere geroago eta handiagoa izateko arriskua zela eta. Horregatik, lurralde berriak konkistatzera eta bertan menpeko agintariak jartzera jo zuten.\nErresuma Batuko banderaren sorrera: Ingalaterra, Eskozia eta Irlandakoen batuketa.\nIrlanda eta Britainia Handiaren arteko batasuna (1800)Aldatu\n1800eko urtarrilaren 1ean Irlandak Erresuma Batuarekin bat egin zuen eta Britainia Handiko eta Irlandako Erresuma Batua sortu zen.\nIrlanda lurralde independentea zen, baina 1170etik hasita Ingalaterran agintean zeuden errege normandoek inbasioak egiten zituzten. XVII. mendearen hasieratik kolonoak kokatu ziren Irlandako Ulster probintzian. Hauek Eskozia eta Ingalaterratik zetozen eta erlijioz protestanteak eta anglikanoak ziren. Irlandako jatorrizko populazio katolikoa lurralde horietatik bota egin zuten. Kolonizazio horrek Irlanda Britainia Handiarekiko menpetasun egoeran jarri zuen.\n1641ean irlandar katolikoek matxinada bat antolatu zuten beraiek sufritzen zuten diskriminazioari aurre egiteko. Matxinada horrek porrot egin zuen eta ordurako agintean zeuden protestanteek katolikoen aurkako Lege Penalak onartu zituzten 1691n. Horien ondorioz, besteak beste, katolikoek Parlamentuko kide izatea debekatuta zuten. 1703an eta 1709an lege horiek indartu egin ziren eta eliza anglikanotik kanpo zeuden talde protestanteen aurka ere aplikatu ziren. Horregatik, 1798an lege horiek kaltetutako katoliko eta protestanteek bat egin zuten erabat burujabea izango zen Irlanda errepublikarraren 1798ko Irlandako matxinada egiteko. Frantziako Iraultza hartu zuten eredu. Matxinada horrek ere porrot egin zuen, baita Irlandar Batuen Elkarteak (Society ofUnited Irishmen) Lege Penalak ezabatzeko egindako eskaerek ere. Britainiar gobernuak erabaki zuen onena Irlandaren independentziarekin behin betiko amaitzea zela.\nArtikulu nagusia: Napoleondar Gerrak\nNapoleon Bonapartek Frantziako Iraultzaren eragina Europa osora zabaldu nahi izan zuen. 1803ko maiatzaren 18an Britainia Handiaren eta Frantziaren arteko gerra hasi zen; Erresuma Batuko gobernuarentzat ezinbestekoa zen Napoleonen asmo errepublikarrak geldiaraztea.\nEuropaz gain, gatazka hauek Karibera eta potentzia europarren beste lurraldeetara ere zabaldu ziren. Zentzu horretan, zenbait historialariren arabera, gerra hauek mundu gerrak izan zirela esan daiteke.\nNapoleonen helburua Britainia Handiaren eta Europaren arteko merkataritza harremanak apurtzea zen. Erresuma Batuak ezin izan zion hasiera horretan (1806an, Berlingo Dekretuak sinatu zirenean) militarki aurre egin, armada napoleondarra baino. Baina Europako merkatuak itxita zituenez, ahalegin guztia kanpoko merkataritzara bideratu zuen, baita lehen garapen industrialera ere (azken hau Frantziarena baino askoz handiagoa zen).\nErresuma Batuak parte hartze garrantzitsua izan zuen Napoleonen aurkako borroka askotan, besteak beste, Waterlooko batailan.\nViktoria erregina izan da Erresuma Batuko monarken artean agintean urte gehien eman dituena (1837-1901)\nIndustria Iraultzaren garapen garrantzitsuena Victoria I.aren erregetza aldian gertatu zen (1837-1901), nahiz eta horren aurrekariak 1832ko Erreforma Aktarekin hasi. Garai hori, gainera, Inperio Britainiarraren gailurra izan zen, India inperioaren parte izatera pasatu zelako, besteak beste.\nKolonietan gatazka garrantzitsuak zeuden arren, metropolia bake egoera egonkorrean zegoen. Garai horri Pax Britannica izena ematen zaio horregatik. Erreforma liberalak gauzatzen joan ziren eta sufragio eskubidea hedatu egin zen. Hala ere, landa guneetatik hirietara joandako jende multzoak masifikazio arazoak sortu zituen hiririk handienetan, bereziki Londresen.\nVictoria erreginak eraginda, gizartean joera moralista sakonak ezarri ziren: emakumezko eta gizonezkoen arteko bereizketa argia, gai sexual ia guztiak tabu bihurtu ziren... Hala ere, aurpegi garbi horren atzean bestelako fenomenoak ere agertu ziren; prostituzioa nabarmen igo zen klase apaleneko emakumeen artean.\nIrlandaren autonomia (Home Rule)Aldatu\n1800eko Batasun Aktaren arabera, Britainia Handiak Irlandan ezarritako Lege Penalak ezabatu eta katolikoen emantzipazioa burutu behar zuen. Hala ere, orduko erregeak, George III.ak, neurri horiek errege izendatu zuteneko zinaren aurkakoa zirela uste zuen, bera anglikanismoaren babesle sendoena izan behar baitzen. Daniel O'Conell abokatuak bultzatuta egin zen emantzipazioaren kanpainak 1829an lortu zuen bere helburua, George III.a hiltzean. Orduan lortu zuten katolikoek Irlandako parlamentuan parte hartzea (nahiz eta populazioaren ia erabateko gehiengoa izan).\n1846ko Patataren izurriteak nekazari asko hirietara bultzatu zituen. Britainia Handian joera ekonomiko liberalak ziren nagusi eta gaizki ikusten zuten estatuaren esku hartzea goseteari aurre egiteko. Karitatezko ekintza handiak bultzatu ziren arren, gobernuaren esku hartze faltak izurritea katastrofe bilakatu zuen.\nIrlandako boto-emaileek (garai hartan emakumezkoek eta maila batetik beherako behartsuek ezin zuten botorik eman) nagusiki alderdi liberalaren eta kontserbadorearen alde egiten zuten. Isaac Buttek gidatuta, kontserbadore batzuek alderdia utzi eta Irlandako Alderdi Parlamentarioa sortu zuten. 1870etik aurrera Chales Stewart Parnellek gidatuta Irlandako alderdi garrantzitsuena izatera iritsi zen. Alderdi hau Home Rule edo autonomiaren aldeko borrokan nabarmendu zen. Hala ere, ez zuen arrakastarik izan, Lord-en Ganberak bai 1886an, baita 1893an ere Komunen Ganberak onartutako proposamenak baztertu zituelako. Irlandan bertan ere, bereziki Ulsterren, autonomiaren aurkakoak indarra hartzen jarraitu zuten, bereziki autonomiak beraien pribilegioak (populazio protestantearenak, alegia) murriztuko zituen beldurrez).\nLehenengo Mundu Gerra (1914-18)Aldatu\nXIX eta XX. mendeetan Irlandako abertzaletasuna indartuz joan zen. Daniel O'Conellek gidatutako mugimenduak katolikoen emantzipazioa eta eskubide berdintasuna bermatu nahi zituen. Geroago, Charles Stewart Parnellen gidaritzapean, Irlandako nazionalisten helburua Home Rule edo autonomia lortzea izan zen.\n1912an Britainia Handiko gobernuak Home Rule delakoaren proposamen berri bat egin zuen, baina, 1893ko ahaleginean bezala, Lorden Ganberak ez zuen onartu. Hala ere, ordurako Lorden Ganberak ez zuen legegintza atzera botatzeko eskumenik; gehienez jota, urte biz proposamena atzeratzeko ahalmena zuen.\n1914rako Lehen Mundu Gerra lehertu zen eta Britainia Handiak Home Rule-erako proposamena baztertu egin zuen gerrak iraun bitartean. Gerra horretan, bai Ipar Irlandako unionistek, baita errepublikarrek ere, Britainia Handiaren tropekin batera borrokatu zuten.\n1916ko Aste Santuan Irlandako abertzale batzuek Erresuma Batuaren aurkako altxamendua egin zuten Dublinen eta "Irlandar Errepublika" aldarrikatu zuten. Britainiarrek altxamendua gogor zapaldu zuten eta bertako partaide gehienak hiltzera kondenatu zituzten. Hala ere, gertaera horrek irlandarren independentzia nahiak areagotu egin zituen. Horrela, 1919an egindako hauteskundeetan, Sinn Féineko hautetsiek uko egin zioten Westminster-eko parlamentura joateari eta Dublinen Dáil Éireann izeneko parlamentua sortu zuten. Honek Irlandaren independentzia aldarrikatu zuenean Britainia Handiak gerra deklaratu zion (Irlandako Independentzia Gerra).\n1921ean Britainia Handiak bake ituna proposatu zien buruzagi irlandarrei. Irlandako gobernuaren ordezkariek Anglo-irlandar Ituna lortu zuten Londresko negoziazioetan; honen ondorioz, Irlandako Estatu Askea sortu zen, hegoaldeko 26 konderrietan. Estatu aske hau Britainia Handiaren baitako dominium-a bihurtu zen, bertako erregearen menpe baina barne politika ia independentearekin. Iparraldeko 6 konderriek, aldiz, Britainia Handiaren menpe jarraitu behar izan zuten. Itun horrek Irlandako gizartean zatiketa gogorra ekarri zuen, aldeko eta aurkakoen artean. 1922 eta 1923 bitartean Irlandako Gerra Zibilak aurreko gatazkak baino hildako gehiago utzi zituen eta azkenean itunaren aldekoek garaipen argia lortu zuten.\nIrlandako gobernu berriaren proiektua Britainia Handiarekin harremanak hobetzea zen baina bere independentzia bermatuz. Horrela, pixkanaka gobernuak botere gehiago hartu zituen bere gain, harik eta 1948an Commonwealth elkartea utzi eta ofizialki errepublika bihurtu zen arte.\nLehenengo Mundu Gerraren eta Bigarrenaren arteko urteak egoera ekonomiko gogorra ekarri zuten, hasierako susperraldi arin baten ostean. Britainia Handian egoera gogorrena Ingalaterra iparraldean eta Galesen bizi izan zuten; lurralde horietako zenbait eskualdetan langabezia tasa %70era iritsi zen. 1926an mehagintzako langileen egoera larria salatzeko greba orokorra egin zen baina ez zen hobekuntza nabarmenik lortu. Areago, krisia larriagotu egin zen eta Britainia Handian ikatzaren produkzio eta kontsumoa gainbehera hasi zen. Gerra ezin saihesteak armamentu industriaren bizkortzea areagotu zuen 30eko hamarkadatik aurrera.\nBigarren Mundu Gerra (1939-45) eta berreraikuntzaAldatu\nLondresko hiritarrak metro geltokian babestuta, nazien bonbardaketei ihesi\nBritainia Handiak eta bere koloniek (nagusiki, Indiak) Hirugarren Reichari gerra deklaratu zioten 1939ko irailaren 1ean, azken honek Polonia inbaditu ondoren. Gerra garaian (1939-1945) nazien kontrolpetik at egon zen arren, bonbardaketa gogorrak jasan zituen 1940ko irailaren 7tik 1941eko maiatzaren 10era. Urtebeteko bonbardaketa horietan, zuzenean 43.000 zibil baino gehiago hil ziren eta milioi bat zibil baino gehiago zauritu. Gertaera larrienak Londres hiriburuan izan ziren arren, Erresuma Batuko beste hainbat hiritan ere bonbak jaurti zituzten Ardatzeko armadek, besteak beste, Belfast, Birmingham, Bristol, Cardiff, Clydebank, Coventry, Greenock, Sheffield, Swansea, Liverpool, Hull, Manchester, Portsmouth, Plymouth, Nottingham eta Southampton-en.\nErresuma Batua Aliatuen taldekoa zenez, gerran garaile atera zen, Ameriketako Estatu Batuekin, Sobietar Batasunarekin eta Frantziarekin batera. Ondorioz, zeregin garrantzitsua izan zuen gerra osteko berreraikuntza garaian, bereziki Alemaniako ipar mendebaldea kontrolatu baitzuen. Garaile izan arren, hala ere, 67.100 zibil eta 382.700 militar baino gehiago galdu zituen gudan.\nGerra ostean egindako lehen hauteskunde orokorretan, ordura arte lehen ministro izandako Winston Churchill kontserbadorearen ordez, Clement Attle laboristak lortu zuen garaipena. Gobernu laborista berriak berreraikuntzarako proposamen berriak bultzatu zituen, besteak beste Osasun Zerbitzu Nazionala (ingelesez, National Health Service edo NSH) zabalduz. Ekonomia une oso larrian zegoen, industria gehienak nazionalizatu egin ziren eta elikagaien errazionamendua martxan jarri zen. Kontuan izan behar da, gainera, gerra amaitu eta hurrengo negua (1946-1947koa ordura arte neurtutakoen artetik gogorrena eta hotzena izan zela.\n1950eko hamarkadatik aurrera, inperio britainiarreko lurraldeetatik hainbat etorkin etorri ziren lan bila Erresuma Batura, batez ere eraikuntzan lan ugari zegoelako. Horrek Britainia Handiaren kultur aniztasunaren hasiera eragin zuen. Suezko krisiak Britainia Handiak nazioartean zuen eragin zuzena galarazi zuen arren, 50 eta 60 hamarkadak hazkunde handiko garaiak izan ziren Erresuma Batuarentzat.\nArtikulu nagusia:Britainiar Inperioa\nBi Mundu Gerren arteko garaian, Britainia Handiaren inperioa ahultzen joan zen. Nazionalismoa indartzen zihoan, gehienbat Egipto eta Indian. 1910erako, Inperioko hainbat lurralde handi (Kanada, Australia eta Zeelanda Berria, besteak beste) dominium bihurtu ziren (barne autonomia ia erabatekoa zuten lurraldeak, atzerri gaietan metropoliaren menpe jarraitu zuten arren). 1926an Commonwealth izeneko elkartea sortu zen (jatorrizko izena Brittish Commonwealth of Nations, 1949tik aurrera Commonwealth of Nations).\nBigarren Mundu Gerratik aurrera, bereziki India eta Pakistanen independentziatik aurrera (1947), inperio britainiarra desegiten joan zen deskolonizazioaren ondorioz. Herrialde independente gehienek Commonwealth-eko kide izaten jarraitzen dute eta horietako askok (Kanadak eta Australiak adibidez) Britainia Handiko monarka dute estatu burutzat. Herrialde txiki batzuetan, aldiz, monarka berezia dute (Brunei, Lesoto, Tonga...) eta beste batzuk errepublikak dira (India, Pakistan, Nigeria, etab.).\nInperioko beste lurralde batzuk beraien erabakiz Britainia Handiaren menpe jarraitzea erabaki dute, besteak beste, Gibraltar, Bermuda, Falkland Uharteak...\nIpar Irlandako gatazka eta Belfasteko hitzarmenaAldatu\nArtikulu nagusia: Ipar Irlandako gatazka\n1922an Irlandako Estatu Askea sortu zenean, Ulster probintziako sei konderrik Britainia Handiaren menpe jarraitu zuten. Lurralde horretan katoliko errepublikazale eta nazionalisten kontrako diskriminazio larriak jarri ziren abian. Nazionalistak gobernutik kanpo eduki zituzten eta hezkuntza, etxebizitza eta eskubide sozialetan protestante unionisten bizi maila baino kaskarragoa zuten.\n1966ko maiatzean Ulster Voluntary Force talde paramilitar armatua sortu zen. Taldearen helburua IRAren aurka borrokatzea zen, baina beraien ekintzen biktima izan ziren komunitate bietako pertsonak.\n1960ko hamarkadan Eskubide Zibilen aldeko Ipar Irlandako Elkartea sortu zen, komunitate nazionalistak jasaten zuen diskriminazioarekin amaitzeko. Elkarte honek hainbat martxa eta manifestazio antolatu zituen, baina 1968tik aurrera talde terrorista unionisten erasoak jasaten hasi ziren. Urriaren 5ean Derryn poliziak baimenik ez zuen martxa baten kontra eraso egin zuen eta hiru egunez istilu gogorrak izan ziren. Unionista erradikalen erasoak jasaten zituzten arren, poliziak ez zituen martxak babestu nahi.\n1969 eta 2001 urte bitartean, Ipar Irlandako gatazka armatuak 3.526 hildako utzi zituen; horietatik %60 errepublikarrek erailak, %30 unionistek eta %10 segurtasun indarrek eta britainiar polizia (RUC) eta armadak. Hildako gehieneko urteak 1971 eta 1979 bitartekoak izan ziren.\nGatazka konpontzeko hainbat ahalegin egin izan dira, euretariko asko nazioarteko potentziek (AEBk besteak beste) bultzatu eta babestuak. Horietatik garrantzitsuena 1998an sinatu zen Ostiral Santuko Hitzarmena.\nBritainia modernoaren hazkundeaAldatu\n1950 eta 1960ko hamarkadetan, Britainia Handiak aurrerapen ekonomiko nabarmena egin zuen eta Bigarren Mundu Gerraren osteko arazoak gainditzea lortu zuen. 1973an Europako Ekonomia Erkidegoan sartu zen, Irlanda eta Danimarkarekin batera, baina, aldi berean, 1973ko Petrolioaren Krisiak gogor eragin zion. Gainera, Ipar Irlandako egoera krudelago bihurtu zen, Troubles izeneko garaian; IRAk, Irlandan ez ezik, Britainia Handian ere hainbat atentatu egin zituen.\n1979an Margaret Thatcherren eskutik kontserbadoreek boterea lortu zuten. Thatcherren agintaldian ekonomiaren lehentasuna industriatik finantza eta zerbitzuen sektorera pasatu zen. Enpresa estatal gehienak pribatizatu egin ziren. Ipar Itsasoan aurkitutako petrolioaren ondorioz, ikatzaren industria behin betiko desagertu zen, meatzariek egindako protesta ugariak izan arren. 1980ko hamarkadak hazkunde ekonomikoa ekarri zuen, klase ertaina burtsan inbertsioak egiten hasi zelako. 1991 eta 1992an krisialdi larri baina labur bat izan zen John Major lehen ministroaren agintaldian, baina 1992tik aurrera hazkunde handiko 16 urte izan ziren. 1997an Alderdi Laboristak hauteskundeak irabazi zituen, Tony Blairren gidaritzapean. Honek laborismoaren berritze bat ekarri zuen; merkatu askea onartu zuten, baina erreformak egin beharra azpimarratu zuten, ongizatea bermatzeko.\nEskozia eta Galesko autogobernuaAldatu\n2014ko urriaren 16an, EBtik ateratzeko erreferenduma onartu zuen Erresuma Batuko Parlamentuak. Erresuma Batua Estatu kide izaten jarraitzea nahi baldin bazuen, EBk Londresekin zituen akordioak aldatu beharko zituen eta “mamitsua” zen zerbait barneratu beharko zuen, Atzerri ministroak adierazi zuenez.\nAzaroaren 13an, HIESaren proba egitera deitu zituzten odontologo baten 22.000 paziente, izan ere, klinika “higiene arazoengatik” itxi zuten.\nAzaroaren 26an, jihadistak Erresuma Batura itzultzea oztopatzeko lege proiektua aurkeztu zuen David Cameronek.\nAzaroaren 28an, Europar Batasuneko mugimendu askatasunaren “gehiegikeriekin” bukatzeko migrazio-sistema “zorrotzago” bat eskatu zuen David Cameronek eta “eskaleak, maula-egileak eta komenientziazko ezkontzak egiten dituzten pertsonak” kanporatu nahi zituela ere esan zuen. Sei hilabeteko epean lana aurkitzen ez zuena kanporatu nahi zuen eta baita laguntzak jasotzeko aukera gehienez lau urtez edukitzea.\nAbenduaren 3an, Googleren irabaziak zergak edukitzeko lege bat egin zuen Erresuma Batuak.\nAbenduaren 12an, arazo tekniko batek kaosa eragin zuen Erresuma Batuko aireko espazioan. Arazoa informatikoa izan zen eta hegaldiak atzeratu eta bertan behera utzi behar izan zituzten.\nAbenduaren 15an, UKIPeko hautagai batek dimisioa aurkeztu zuen grabazio polemiko batzuengatik. Wouth Basildon eta East Thurrockeko zerrendetan joateko asmoa zuen.\n↑ «EBtik ateratzeko erreferenduma onartu du Erresuma Batuko Parlamentuak», EiTB, 2014-10-17\n↑ «Hiesaren proba egitera deitu dituzte odontologo baten 22.000 paziente», EiTB, 2014-11-13\n↑ «Jihadisten ustezko itzulera eragozteko lege proiektua aurkeztu du Cameronek», Berria, 2014-11-27\n↑ «Migrazio-sistema 'zorrotzago' bat defendatu du Cameronek», EiTB, 2014-11-28\n↑ Xabin Makazaga, «Muturreko neurriak proposatu ditu Cameronek immigrazioa mugatzeko» Berria, 2014-11-29\n↑ «Googleren irabaziak zergapetzeko lege bat egin du Erresuma Batuak», Berria, 2014-12-04\n↑ «Arazo tekniko batek kaosa eragin du Erresuma Batuko aireko espazioan», EiTB, 2014-12-12\n↑ «UKIPeko hautagai batek dimisioa eman du grabazio polemiko batzuengatik», EiTB, 2014-12-15\nErresuma Batuko dokumentu historikoak\nBatasuneko Akta (1800)\nAzken aldaketa 18 iraila 2021(e)an, 12:13(e)tan\nOrriaren azken aldaketa: 18 iraila 2021, 12:13.


Abian da mintzapraktika programa - Debagoiena - Goiena.eus\nJokin Guridi 2017-09-22 13:53\nGaur jarri da martxan Mintzapraktika programaren 2017-2018 ikasturteko kanpaina. Programa honen baitan, bidelagunek eta bidelariek laguntasuna eta esperientziak konpartituz euskara ematen diote elkarri, euskararen erabilera areagotuz. Arrasaten, urriaren 3an aurkeztuko da.\nHerriz herri egiten den lanari esker, 6000 pertsonek baino gehiagok osatzen dute Mintzalagunen sarea eta haietatik 1200, bidelagunak dira. Egin berri den inkesta baten arabera, bidelagunen %81ak euskararen normalizazioan modu aktiboan laguntzeko asmoz hartzen du parte Mintzapraktika programetan. Hogeita lau urtez martxan dagoen programa da hau eta astero elkartuz, mila taldetik gora daude 120 herritan banatuta.\nIbilbide hau ikusirik, ez da harritzekoa bidelarien %84ak eroso sentitzen dela esatea beraien esperientziari buruz galdetuz gero. Sortzen den harreman afektiboak ere badu bere garrantzia, adiskide giroan hitz eginez, euskararen ezagutzatik erabilerara salto egiteko. Izan ere, lotsa galdu eta konfiantza hartzen doazen heinean, gaitasunak lortzen dituzte euskaraz bizitzeko espazio berriak eraikiz.\nMintzalagun izateko bi baldintza bete behar dira: euskaraz komunikatzeko gai izatea eta astean ordubetez elkartzeko konpromisoa hartzea. Bidelari edo bidelagun izan nahiez gero edo Mintzapraktiken inguruko informazio gehiago nahi izanez gero, eskualdeko euskara elkartetara, euskaltegietara edo Udaletara edo mintzalaguna.eus webgunera jo beharko da.\nMintzapraktika programaren ikasturte berriaren hasiera dela eta, Debagoieneko mintzalagunen esperientziak, nahiak, ametsak eta egunerokoak biltzen dituen dokumentala ekoiztu du Goiena Komunikazio Taldeak. Dokumentala urrian estreinatuko da Goiena telebistan, baina hemen ikus daiteke aurrerapen bat.


«Ereduen» arteko talka Gipuzkoan | Politika | Berria\nUdal eta foru hauteskundeak. Kanpaina. BOZ GORA\nMarkel Olano Gipuzkoako ahaldun nagusi eta EAJren foru bozetarako hautagaiak garbi adierazi du zein den, haren ustez, maiatzaren 26ko lehiaren ardatza: «Bi ereduren arteko talka izango da; batetik, ezker abertzalearena, krisi ekonomikoak eta proiektuen trabatzeak ezaugarritutakoa; eta, bestetik, EAJrena, herritarrekiko gertutasuna eta elkarrizketa, suspertze ekonomikoa eta proiektuak martxan jartzea ardatz duena».\nZuri-beltzeko argazki horren oinarrian egingo du EAJk kanpaina, horrek emaitza onak emango dizkiolakoan. Hala hasi da ahaldun nagusia hura, eta bide beretik jarraitu diote herri handi batzuetako hautagai batzuek ere. Bi ereduak bateraezinak dira, nonbait, Euskal Herriaren aldeko herri estrategia bat martxan jarri ahal izateko. Irrati bati eskainitako elkarrizketan, Olanok adierazi du hainbat gairen inguruan sortutako zauriek arrasto sakona utzi dutela, eta denbora beharko dela sendatzeko. Bidegi auzia eta hondakinen inguruko gatazka aipatu ditu, esate baterako. EH Bildu muturreko eskaintza «iraultzaileekin» loturik ikusten du Olanok, eta horrek urruntzen du bi familia abertzale nagusien gerturatze posible bat.\nEH Bildu ezker abertzaletik haragoko errealitate bat da, eta EAJk nahita mugatzen du alderdi bakar batera, badakielako horrek iraganeko pasarte deseroso batzuekin konektatzen dituela zenbait boto emaile. Beldurraren estrategia horrek onura handia egin die jeltzaleei. Pixkanaka-pixkanaka, PP eta PSE-EEren boto-gotorlekuak urtzen ari dira itsaso jeltzalean, eta joera horretatik edaten jarraitzeko asmoa dauka. Horretarako, baina, amu bat behar du: moderazioa eta patxada erakutsi nahi ditu ezker abertzalearen «proiektu erradikalaren» aurrean. Horretarako, noski, sine die atzeratu beharra dago herri estrategia deitzen duten hori, hau da, bi mundu abertzaleek bat eginda Maltzagaraino elkarrekin egin dezaketen bidearen aukera. Eta, zalantzak uxatze aldera, esplizituki aipatu du PSE-EE dela bere lehentasunezko bazkidea gerorako ere. 155.aren blokeko alderdietako batekin gobernua osatzeko asmoa adieraztea botika bat da EAJra hurbiltzen ari diren sektore espainolistak lasaitzeko, eta erakusten du, besteak beste, joan den agintaldian Kataluniako prozesuaren harira Markel Olanoren eta Denis Itxasoren artean plazaratutako tentsioak ez zirela horren eramangaitzak.\nEH Bilduk emaitza onak izan ditu apirilaren 28ko Espainiako hauteskundeetan. Gipuzkoan 96.000 boto lortuta, erraz hobetu ditu 2016ko emaitzak (27.000 boto gehiago), nahiz eta urrun geratu Amaiurrek 2011n lortutako sabai historikotik (130.000 boto). Alabaina, Espainiako bozak ez dira izaten ezkerreko koalizio subiranistaren jokalekurik gustukoena. Historikoki askoz erosoago eta hobeto aritu izan da udal eta foru hauteskundeetan. Eta EAJk badaki. Horregatik, EAJren kanpainaren ardatza hauxe izango da: duela lau urte horren emaitza ona eman zion Bilduren aurkako beldurraren botoa astintzea. Badaki parte hartze handia egoteak onura egingo diola, bereziki boto gehien pilatzen diren hirigune handietan (Donostia, Irun, Eibar...). Aldiz, haren boto emaile potentzialak lasaitzen badira, eta abstentzioa handitzen bada, baliteke lehia estutzea. Oso zaila da Batzar Nagusietako gehiengoa EAJtik eta PSE-EEtik aldentzea, baina EH Bilduk lortuko balu EAJ gainditu eta gehien bozkaturiko alderdia izatea, lehen kolpea joko luke Gipuzkoaren taula politikoan. Eta jeltzaleak behartuko lituzke nabarmenago geratzera, noiz eta gipuzkoarrek ezkerreko koalizio subiranistari emango lioketen konfiantza gobernua osatzen saiatzeko. Agertoki hori eragoztea da jeltzaleen helburua.